text:
Ohatu dulu ngoo okukala mounyuni muhe na ominyonena?
Mbela ope na fiku limwe wa li wa ningilwa omunyonena ile umwe womoukwaneumbo weni? Mbela ou na omatomheno okukala wa tila kutya fiku limwe otashi dulika u ka ningilwe omunyonena? Ominyonena odi li oupyakadi munene oo tau hapupala mounyuni aushe. Tala koihopaenenwa imwe tai landula.
OMAHEPEKAFANO OMOMAUMBO NEKWATONGHONGA: Olaporta imwe mOiwana ya Hangana oya ti: “Omukainhu umwe womovakainhu vatatu okwa longelwa omunyonena palutu ile pamilele kukaume kaye kopofingo monghalamwenyo yaye.” Shi nyikifa oluhodi, “otaku tengenekwa kutya mounyuni aushe, omukainhu umwe womovakainhu vatano ota ka ninga oshihakanwa shekwatonghonga ile a ningilwe eenghendabala dekwatonghonga.”
OMINYONENA DOMOMAPANDAVADA: Moilongo ya Hangana otamu popiwa kutya omu na eengudu dovanhu ovo hava longo ominyonena di dule po 30 000. MuAmerika lokOlukadi, konyala omunhu umwe womovanhu vatatu otaku popiwa kutya oku li oshihakanwa shomunyonena.
OMADIPAO: Ovanhu omayovi omafele atano lwaapo ova dipawa omudo wa dja ko, ve dule ovo va dipawa moita. MuAfrika lOkoumbuwanhu nosho yo muAmerika lOpokati omadipao okwa londa pombada, e dule oo haa ningwa mounyuni aushe lwoikando ine. MuLatin Amerika omwa dipawa ovanhu ve dulife po 100 000 momudo umwe, ofimbo muBrazil ovanhu 50 000 lwaapo. Mbela openi hatu dulu okumona ekandulepo filufilu lominyonena?
OMINYONENA OTADI DULU NGOO OKUXULIFWA PO?
Omolwashike ominyonena di li keshe pamwe? Oinima ihapu oyo hai etifa ominyonena ongaashi omafininiko onghalo nawa nouxupilo uhe fike pamwe, elihumbato lii lovakulunhu olo hali nwefa mo ounona, okunyona po onghalamwenyo yavamwe, elongifo nai loikunwa yoalkoholi noloingangamifi nosho yo ovalongi vominyonena ovo hava ningile oinima owina molwaashi ihava katukilwa onghatu ya kwata moiti.
Opa ningwa omalunduluko mokuninipika ominyonena moitukulwa imwe younyuni. Modoolopa oyo i yadi ovanhu yaSão Paulo, moBrazil, okwa lopotwa kutya moule womido omulongo da pita omadipao okwa ninipala neepersenda 80 lwaapo. Ashike ominyonena onghee ngoo tadi hapupala modoolopa oyo, novanhu 10 vomovakalimo 100 000 ohava dipawa. Oshike tashi dulu okuxulifa po ominyonena filufilu?
Opo ominyonena di xulifwe po filufilu, ovanhu ova pumbwa okukala ve na elihumbato noikala iwa. Ovalongi vominyonena opo va lundulule oikala yavo, ove na okweefa po omaukwatya mai ngaashi ounhwa, olwisho nokuliholamwene. Ponhele yaasho, ova pumbwa okukala ve na ohole, efimaneko nove na ko nasha novanhu vakwao.
Oshike tashi dulu okulinyengifa omunhu a ninge omalunduluko oo meendelelo? Diladila kwaasho Ombiibeli tai hongo:
“Ohole yokuhola Kalunga oyo tuu ei nokutya, tu diinine oipango yaye.” — 1 Johannes 5:3.
“Etilo lokutila Omwene olo okutonda osho shii.” — Omayeletumbulo 8:13.
Ohole yokuhola Kalunga netilo loku mu handukifa otai dulu okulinyengifa nokukwafela ovalongi vominyonena va lundulule onghalamwenyo yavo, sha hala kutya okulundulula ounhu wavo womeni filufilu. Mbela osho otashi dulu ngoo okuningwa shili?
Natu ka taleni kuAlex, * oo a li a panga omido 19 modolongo moBrazil omolwokulonga oilonga yominyonena. Okwa ka ninga umwe womEendombwedi daJehova mo 2000 konima eshi a konakona Ombiibeli nEendombwedi. Mbela Alex okwa efa po ngoo filufilu elihumbato laye lokulonga ominyonena? Heeno, nomolwaasho a li e lipa oushima neenghono omolwoilonga ii aishe oyo a li a longa. Okwa ti: “Paife ondi hole Kalunga eshi a ningifa nge ndi kale ndi udite kutya okwa dimina nge po filufilu. Olupandu nohole yokuhola Jehova oya kwafela nge ndi efe po eenghedi dange dii.”
Omulumenhu wedina César naye womoBrazil, okwa li umwe womeembudi odo hadi teya omatungo da homata. Okwa kala ha ningi ngaho oule womido 15. Oshike mbela sha lundulula onghalamwenyo yaye? Eshi a li modolongo, okwa li a talelwa po kEendombwedi daJehova, ndele naye ta konakona Ombiibeli. César okwa ti: “Eshi nda konakona Ombiibeli, onda li nda mona elalakano longhalamwenyo. Onda li nde lihonga okukala ndi hole Jehova noku mu tila, oumbada wa yuka wokutila okulonga vali owii noku mu nyemateka. Onda li nda hala okuulika olupandu omolwonghenda yaye. Ohole noumbada wa tya ngaho, oye linyengifa nge ndi efe po elihumbato lii.”
Oshike hatu lihongo moimoniwa oyo? Otai tu hongo kutya Ombiibeli oi na eenghono dokulundulula onghalamwenyo yovanhu filufilu, tai dulu okulundulula onghedi yavo yokudiladila. (Ovaefeso 4:23) Alex oo a popiwa metetekelo okwa ti: “Osho nde lihonga mOmbiibeli okwa li ashike sha fa omeva a yela a tilwa kwaame, oo kanini nakanini a enda taa kosho nge omadiladilo mai meityo lopafaneko. Kanda li handi diladila ngeenge fiku limwe onandi ka efe po ngoo elihumbato lii.” Onghee hano, ngeenge otwa yadifa omadiladilo etu netumwalaka la koshoka lOmbiibeli, otali ka kosha mo owii mufye. Eendjovo daKalunga odi na eenghono dokukoshola owii keshe. (Ovaefeso 5:26) Otadi dulu yo okukwafela ovakolokoshi nosho yo ovo ve lihole vovene va lundulule elihumbato lavo lii, nokuninga ovananghenda novanambili. (Ovaroma 12:18) Ohava kala ve na ombili eshi tava tula moilonga omafinamhango Ombiibeli. — Jesaja 48:18.
Eendombwedi daJehova di dulife pomamiliyona ahetatu di li moilongo 240 oda mona oshinima sha fimana osho tashi dulu okuxulifa po ominyonena. Oda dja momihoko adishe, di na eendodo da yoolokafana moulikumwe wovanhu, da dja momaputuko e lili noku lili, de lihonga okukala di hole Kalunga noku mu tila nokuholafana. Odi li yo oukwaneumbo womounyuni aushe u na ombili. (1 Petrus 4:8) Onghedi yado yokukalamwenyo otai yandje oumbangi wa yela kutya mounyuni otamu dulu okukala muhe na elongifo leenghono.
OUNYUNI UHE NA OMINYONENA OU LI POPEPI!
Ombiibeli oya udaneka kutya mafiku Kalunga ota ka xulifa po ominyonena kombada yedu. Ounyuni ou woukolokoshi owa teelela ‘efiku letokolo nolekano lovahenakalunga.’ (2 Petrus 3:5-7) Ovo hava longele ovanhu vakwao ominyonena itava ka kala po vali. Ongahelipi hatu dulu okukala noushili kutya Kalunga ota ka katuka onghatu shili a xulife po ominyonena?
Ombiibeli otai ti kutya Kalunga oku tonde ‘ou e hole owii.’ (Epsalme 11:5) Omushiti oku hole ombili nosho yo ouyuki. (Epsalme 33:5; 37:28) Nomolwaasho ite ke lididimikila nande ovakolokoshi fiyo alushe.
Onghee hano, ounyuni mupe wombili ou li popepi. (Epsalme 37:11; 72:14) Lihonga shihapu shi na sha nanghee to dulu okukala wa wana opo u ka kale mounyuni oo uhe na ominyonena.


c: text/html

text:
Ouyelele wa fimanenena wondjokonona yEendombwedi daJehova
‘Olo ola li etumwalaka dingi’
EFIKU limwe, omumwatate George Naish okwa li a mona ondumba yeepala deemeta 18 peemhungulilo doilwifo modoolopa yedina Saskatoon yomoSaskatchewan, moKanada, nokwa li a pula ta ti: “Eepala adishe odo odashike?” Okwa li a lombwelwa kutya oda li hadi longifwa pefimbo lOita yOtete yOunyuni okutunga eeshungo dokutuma omakufikufi. Omumwatate Naish okwa ka popya lwanima a ti: “Onda li nda diladila kutya ohatu dulu okulongifa eepala odo okutunga eeshungo dokutuma omakufikufi oradio, nokudja opo otwa li twa diladila okutota po osasiona yoradio yokuudifa etumwalaka letu.” Mo 1924, konima ashike yomudo umwe, opa li pa totwa osasiona yoradio yedina CHUC, oyo ya li imwe yomeesasiona dotete odo da li hadi kundaneke oinima yopalongelokalunga moKanada.
Molwaashi Kanada oshi fike lunga penenedu laEuropa, ovamwatate ova li ve wete ondungediladilo yokulongifa oradio tai ke va kwafela va dule okuudifila ovanhu vahapu moshilongo osho. Florence Johnson, oo a li ha longo kosasiona yoradio moSaskatoon, okwa ti: “Okuudifa okupitila moradio osha kwafela ovanhu vahapu va ude oshili, ovo ngeno inatu dula okuudifila odikilila. Molwaashi oradio oya li oshinima opo sha kondo, ovanhu ova li hava kala va halelela okupwilikina kukeshe osho tashi popiwa ko.” Ndele mo 1926, Ovakonakoni vOmbibeli (ovo paife hava ifanwa Eendombwedi daJehova) ova li ve na eesasiona doradio moilando ine yomuKanada. *
Oshike kondadalunde sha li hashi kundanekwa keesasiona deeradio odo da li hadi longifwa kovamwatate? Okwa li haku kala ongudu yovaimbi vomeongalo lomoshitukulwa tai shiki oishikomwa nokwiimba omaimbilo e lili noku lili. Ovamwatate ova li yo hava yandje oipopiwa nokuninga eenghundafana dopaMbibeli. Amy Jones, oo a li ha kufa ombinga meenghundafana odo, okwa ti: “Ngeenge ndi li moilonga yomomapya, ndele handi lombwele ovaneumbo edina lange, vamwe ohava popi nonghumwe tava ti: ‘Onde ku uda to popi koradio.’”
Ovakonakoni vOmbibeli vomoHalifax shomoNova Scotia ova li va tota po omukalo mupe wokupula ovapwilikini voradio va denge nokupula omapulo a kanghamena kOmbibeli. Omumwatate umwe okwa ti: “Ovanhu ova li ve hole lela okukufa ombinga moprograma oyo nokatwa li hatu dulu okunyamukula eengodi adishe tadi ya mo molwaashi oda li hadi kala dihapu neenghono.”
Ngaashi sha li pefimbo lomuyapostoli Paulus, ovanhu vamwe kava li va tambula ko etumwalaka lOvakonakoni vOmbibeli, ofimbo vamwe va li ve li tambula ko. (Oil. 17:1-5) Pashihopaenenwa, eshi Hector Marshall a li a uda omambo ahamano o-Studies in the Scriptures taa popiwa kOvakonakoni vOmbibeli koradio, okwa li e a mbestela. Okwa popya lwanima a ti: “Onda li handi diladila kutya omambo oo otaa ka kwafela nge eshi handi hongo ofikola yOsoondaxa.” Ndele konima ashike eshi a mana ko embo lotete, okwa li a tokola okufiya po ongeleka omo a kala. Okudja opo okwa ka ninga omuudifi wevangeli omuladi nokwa kala ta longele Jehova noudiinini fiyo osheshi a fya mo 1998. Eshi omukulunhu umwe metangakwaita laKanada, J. A. MacDonald, a uda oshipopiwa “The Kingdom, the Hope of the World” (“Ouhamba oo eteelelo lovanhu”) moradio koushilo waNova Scotia, okwa li a lombwela omumwatate umwe mefiku la landula ko a ti: “Ovanhu vokonhunhu yaCape Breton onghela ova uda etumwalaka dingi olo inali udika nande onale moshitukulwa shavo.”
Mepingafano naasho, ovafita veengeleka kava li ve shi panda. Ovakatolika vamwe vomoHalifax ova li va popya kutya otava ka hanauna po osasiona oyo hai longifwa kOvakonakoni vOmbibeli. Mo 1928, ovawiliki vomalongelokalunga ova li va xwaxwameka epangelo li shilike Ovakonakoni vOmbibeli vaha udife vali koradio. Ohaluka epangelo ola shiivifa kutya itali ka yandja vali kOvakonakoni vOmbibeli oufemba wokuudifa koradio. Ovamwatate ova li va andjakaneka okafo ke na epulo tali ti, Ewangadjo olalyelye hano? Osho osha li sha ningwa nelalakano lokuulika kutya inava hafela eshiliko olo lihe li pauyuki. Ndele nande ongaho, epangelo kala li la dimina oku va peulula oufemba wokuudifa okupitila moradio.
Mbela osho osha li sha shololifa ovapiya vaJehova vomoKanada ovo va li omuvalu munini? Isabel Wainwright okwa ti: “Pehovelo ovatondi ova li tava monika va fa va findana. Ashike onda li ndi shii kutya ngeno Jehova okwa li a hala tu twikile okuudifa okupitila moradio, ngeno ina efa ovatondi ve tu imbe tu shi ninge. Onghee hano, osha li sha yela kutya otwa li tu na okutala kutya omomukalo wa denga mbada ulipi hatu dulu okuudifa onghundana iwa yOuhamba.” Okudja opo Ovakonakoni vOmbibeli moKanada ova li va hovela okuyandja elitulemo kokuudifila ovanhu momaumbo avo ponhele yokukala ve lineekela ashike mokuudifa okupitila moradio. Ndele nande ongaho, oradio oya li ya dana lela onghandangala mokutandavelifwa ‘kwetumwalaka dingi olo la li inali udika nande onale.’ — Ehokololo lokuKanada.
^ okat. 4 Ovamwatate moKanada ova li yo hava futu eesasiona dimwe deeradio opo va longife efimbo lonhumba okuudifa etumwalaka lOuhamba.

robotstxt: allowed

filter: keep


text:
OMBIIBELI OHAI LUNDULULA ONGHALAMWENYO YOVANHU
Onde lihonga okukala nde lifimaneka nokukala yo nda fimaneka ovakainhu
ODULA OMO A DALWA 1960
OSHILONGO OMO A DALELWA FRANSA
ONAKUDIWA OKWA LI OMUKOLOKOSHI, A PIKWA KOINGANGAMIFI NOKA LI HA FIMANEKE OVAKAINHU
ONGHALAMWENYO YANGE YONALE:
Onda dalelwa muMulhouse, okadoolopa ka hepa noka shiivikila oukolokoshi, ke li koushilolundume waFransa. Onda putukila moshitukulwa omo mu yadi oukolokoshi nokuhaudafana momaukwaneumbo. Moukwaneumbo wetu ovakainhu ova li va talika ko vehe na oufemba wokuninga omatokolo noihava kundafanwa navo noupu kovalumenhu. Onda li nda hongwa kutya omukulukadi oku na ashike okulonga oilonga yomokombifa nokufila oshisho oukwaneumbo.
Efimbo olo handi putuka, onghalo oya li idjuu neenghono. Tate okwa fya koikolwifa eshi nda li ndi na omido omulongo. Konima yomido nhano okudja opo, omumwamememati umwe okwa li e lidipaa. Omudo oo tuu oo, opa li pa holoka eenhamanana pokati kavamwe vomoukwaneumbo wetu odo da twala fiyo omefyo. Osha li sha tilifa nge neenghono. Vamwe vomoukwaneumbo wetu ova li va honga nge okulwa handi longifa ombele nosho yo ondjebo ngeenge pa holoka eenhamanana. Onghalo oyo oya ningifa nge ndi lishangaule kolutu nokukala handi nu oikolwifa.
Eshi nda li ndi na omido 16, onda li handi nu oupokati weebiila 10 no-15 efiku keshe, nolwanima onda ka hovela okulongifa oingangamifi. Onda li handi landifa oitenda opo ndi dule okufuta oikoya yange. Onda ka ya modolongo eshi nda wanifa omido 17. Oikoya oyo nda li ndi na omolwoumbudi nokulonga ominyonena, oya li 18.
Eshi nda li ndi na omido 20 nasha, onghalo yange oya li ya naipala neenghono. Onda li handi nu eezolo 20 depangwe mefiku noingangamifi ikwao oyo inai pitikilwa moshilongo. Oikando ihapu onda kala handi alukile mefyo omolwokulongifa oingangamifi sha pitilila. Onda li handi kala nda homata eembele neendjebo dokuliamena molwaashi onda li handi landifa oingangamifi. Pomhito imwe, hanga ndi yashe omulumenhu umwe; lao linene, oholo oye mu enda ashike pomunghulo. Meme okwa ka fya eshi ndi na omido 24, nokudja opo ouxwapindi wange owa lunda pombada. Ovaendi vokolupadi ova li hava henuka nge ngeenge twa shakene navo molwaashi ova li hava tila nge. Luhapu momaxuliloshivike, onda li handi kala kopolifi ile moshipangelo molwaashi onda li ndi hole okulwa.
Onda hombola ndi na omido 28. Omolwonghalo oyo nda putuka nayo, omukulukadi wange kanda li nde mu fimaneka. Onda kala handi mu denge noku mu ula omalaka inaa koshoka. Katwa li hatu ningile oinima pamwe. Onda li ashike ndi wete sha wana okukala handi mu pe oinima oyo nda vaka. Lwanima opa ka ningwa oshinima shididilikwedi. Omukulukadi wange okwa li a hovela okukonakona Ombiibeli nEendombwedi daJehova. Oshikando shotete a hovela okukonakona, okwa li a efa po okushila omakaya, okutambula oimaliwa ya vakwa nokwa li a alulila nge oinima ya vakwa oyo nda li nde mu pa. Osho osha li sha handula nge neenghono. Onda kala handi mu pataneke, handi mu ningile omwifi womakaya moshipala noku mu popila mowii kovashiinda molwaashi ashike ha konakona Ombiibeli.
Onguloshi imwe onda li nda kolwa, ndele handi xwike eumbo letu. Omukulukadi wange okwa li e tu amena tuha pye, fye nomonakadona wetu oo a li e na omido 5. Eshi nda ka kololokwa onda li ndi udite ondjo neenghono. Onda li ndi udite kutya Kalunga ita ka dimina nge po nandenande. Ohandi dimbulukwa oshikando shimwe omufita a ti kutya ovo hava longo owii otava ka ya moheli. Ndokotola wange naye okwa li a ula nge a ti: “Ove ku na vali efiku u xwepopale, osho ashike to kala ngaho.”
NGHEE OMBIIBELI YA LUNDULULA ONGHALAMWENYO YANGE:
Eshi eumbo letu la pya po, otwa li twa tembukila keumbo lovadali vomukulukadi wange. Oshikando shimwe eshi Eendombwedi de uya okutalela po omukulukadi wange, onda li nde di pula kutya: “Kalunga ota dulu ngoo okudima po omanyono ange aeshe?” Ova li va ulikila nge mOmbiibeli omushangwa wo 1 Ovakorinto 6:9-11. Omushangwa oo ou na omusholondodo woilonga oyo Kalunga e tonde nowa weda ko yo tau ti: “Ndele mwa li mu li ngaha, vamwe vomunye.” Eendjovo odo oda kwafela nge ndi mone kutya ohandi dulu okulundulula. Ova li yo va ulikila nge 1 Johannes 4:8, osho sha kwafela nge ndi mone kutya Kalunga okuhole nge. Molwaashi onda li nda tuwa omukumo, onde di pula tu kale hatu konakona nado Ombiibeli luvali moshivike, nonda li nda hovela okukala handi ongala pamwe nado. Onda kala handi ilikana pandjikilile kuJehova.
Moule ashike womwedi umwe eshi nda hovela okukonakona, onda li nda efa po okulongifa oingangamifi. Lwanima onda ka kala handi vele neenghono. Onda li handi tu eendjodi ditilifi, handi vele omutwe woshipwataula, handi hangwa komaefipa nosho tuu. Onda mona kutya pomhito opo Jehova okwa li a kwafela nge nokwa pameka nge. Onda li ndi udite ngaashi omuyapostoli Paulus oo a li a kwafelwa kuJehova, nokwa li a shanga a ti: “Aishe ohandi i dulu omolwaKristus, ou ta pameke nge.” (Ovafilippi 4:13) Mokweendela ko kwefimbo onda ka efa po okushila omakaya. — 2 Ovakorinto 7:1.
Ombiibeli oya kwafela nge pauhandimwe noya xwepopaleka onghalo youkwaneumbo wetu. Onda li nda lundulula onghedi omo nda li handi ungaunga nomukulukadi wange. Onda li nda hovela okukala nde mu fimaneka nongeenge handi popi naye ohandi ti “kwafele nge” nosho yo “tangi.” Onda ka hovela yo okukala handi ungaunga nawa nomonakadona wetu. Eshi nda konakona Ombiibeli oule womudo umwe, onda li nde liyapulila Jehova nokuninginifwa, nda shikula oshihopaenenwa shomukulukadi wange.
OUWA OO NDA MONA:
Ondi na lelalela oushili kutya omafinamhango Ombiibeli okwa xupifa nge. Ovapambele vange, ovo vehe fi Eendombwedi, navo ove shii kutya ngeno nghi konakonene Ombiibeli ngeno otashi dulika nda fya koingangamifi ile nda dipawa.
Ombiibeli oya lundulula filufilu onghalo youkwaneumbo wetu noya kwafela nge ndi mone kutya ondi na oshinakuwanifwa shashike ndi li omushamane. (Ovaefeso 5:25; 6:4) Otwa li twa hovela okuningila oinima pamwe tu li oukwaneumbo. Ponhele yokukaleka ashike omukulukadi wange e lipyakidila noilonga yomokombifa, paife ohandi mu kwafele nehafo a dule okukala ha wanifa po eevili 70 omwedi keshe moilonga yokuudifa. Naye oha kwafele nge yo nehafo opo ndi wanife po oshinakuwanifwa shange ndi li omukulunhuongalo.
Onde linyengifwa neenghono kohole nonghenda oyo nda ulikilwa kuJehova Kalunga. Onda halelela okushiivifila ovanhu vahapu kombinga yomaukwatya aJehova, ovo va talika ko vehe na eteelelo lasha, ngaashi nda li nda talika ko kovanhu vahapu. Paife ondi shii kutya Ombiibeli oi na eenghono dokukwafela keshe umwe a kale e na onghalamwenyo i na eityo. Ombiibeli oya kwafela nge ndi kale ndi hole nokufimaneka ovanhu, ovalumenhu nosho yo ovakainhu, noya kwafela nge yo ndi kale nde lifimaneka ame mwene.
Lihonga shihapu
Ongahelipi omafinamhango Ombibeli hae tu etele ouwa?
Jesus okwa yelifa kutya omolwashike twa pumbwa ewiliko nomafinamhango Ombibeli avali elipi a fimanenena.


text:
ETUKULWA 30
‘Kaleni nokweenda mohole’
1-3. Ohatu ka mona oidjemo ilipi ngeenge otwa hopaenene oshihopaenenwa shaJehova shokuulika ohole?
“OKUYANDJA oku nelao komesho yokutambula.” (Oilonga 20:35) Eendjovo daJesus odo oda divilika nawa oshili ya fimana oyo kutya: Ohole yokuheliholamwene ohai etifa oidjemo iwa. Nonande ohashi kala shihafifa okuyakulwa kuvamwe omolwohole, ohashi kala shihafifa neenghono okuyakula vamwe, to shi ningi pahole.
2 Kape na oo e shii oushili oo e dule Tate yetu womeulu. Ngaashi twa mona momatukulwa a tetekela oo e li moshitukulwa eshi, Jehova okwa tula po oshihopaenenwa sha denga mbada shokukala omunahole. Kape na omunhu a ulika ohole meenghedi da tongomana ile oule wefimbo lile ngaashi Jehova. Onghee hano, itashi kumwifa eshi Jehova ta ifanwa ‘Kalunga omunelao.’ — 1 Timoteus 1:11, OB-1954.
3 Tate yetu omunahole okwa hala tu kendabale oku mu hopaenena, unene tuu ngeenge tashi uya pokuulika ohole. Ovaefeso 5:1, 2 ova ti: “Ningeni . . . [ovahopaeleli] vaKalunga ngaashi ovana ovaholike, nye mu kale nokweenda mohole.” Ngeenge otwa hopaenene onghedi omo Jehova ha ulike ohole, ohatu ka mona ehafo linene olo hali di mokuyandja. Ohatu ka kala yo twa mbilipalelwa eshi tu shii kutya ohatu hafifa Jehova, molwaashi Eendjovo daye ode tu ladipika tu kale tu ‘holafane.’ (Ovaroma 13:8) Ndele ope na natango omatomheno amwe kutya omolwashike tu “nokweenda mohole.”
Osha fimana okukala tu hole vamwe
4, 5. Omolwashike sha fimana okuulikila ovaitaveli vakwetu ohole yeliyambo?
4 Omolwashike sha fimana okukala tu hole ovaitaveli vakwetu? Oku shi popya paunafangwa, ohole oukwatya wa fimanenena melongelokalunga lashili. Ngeenge katu na ohole, itatu dulu okukala tu na ekwatafano lopofingo nOvakriste vakwetu, nokomesho yaaishe ngeenge katu na ohole, katu fi sha momesho aJehova. Natu ka taleni nghee Eendjovo daKalunga da divilika oushili oo.
5 Jesus okwa li a lombwela ovashikuli vaye moufiku waxuuninwa wokukalamwenyo kwaye kwokombada yedu a ti: “Oshipango shipe handi shi mu pe: mu holafane ngaashi Ame nda kala ndi mu hole, osho nanye yo mu holafane. Opo tuu opo aveshe tave mu koneke kutya, nye ovalongwa vange, ngenge mu holafane.” (Johannes 13:34, 35) Outumbulilo “ngaashi Ame nda kala ndi mu hole” otau ulike kutya otu na okuulika ohole ya fa yaJesus. Metukulwa 29, otwa mona kutya Jesus okwe tu tulila po oshihopaenenwa sha denga mbada shohole yeliyambo oyo ya li ye mu ningifa a pitife komesho eemhumbwe davamwe nosho yo ouwa wavo. Nafye ohatu dulu okuulika ohole yokuheliholamwene, hatu shi ninga monghedi oyo tai dulu okulimonikila nokuli nokovanhu ovo vehe fi Ovakriste vashili. Ohole yokuliyambela ovamwatate oyo tai tu didilikifa kutya otu li ovashikuli vashili vaKristus.
6, 7. (a) Otu shi shii ngahelipi kutya Eendjovo daJehova oda divilika efimano lokuulika ohole? (b) Eendjovo daPaulus odo tadi hangwa mo 1 Ovakorinto 13:4-8 oda popya shi na sha nohole ilipi?
6 Ongahelipi ngeenge katu na ohole? Omuyapostoli Paulus okwa ti kutya ngeenge “nghi nohole, onda ninga oshivela shitwima tashi lili, nongaashi ongedjo tai kwelengedja.” (1 Ovakorinto 13:1) Ongedjo ohai kwelengedja mokule nai. Ongahelipi shi na sha neweelelo loshivela shitwima? Omatoloko amwe okwa toloka outumbulilo oo taa ti “eweelelo lokangedjo.” Oo kae fi tuu omafaneko taa wapalele! Omunhu oo ehe na ohole okwa fa oshishikomwa shonhumba osho hashi ningi eweelelo lihapu unene ndele tashi kenyananeke ovanhu ponhele yoku va hafifa. Ongahelipi omunhu a tya ngaho ta dulu okuhafela ekwatafano lopofingo navamwe? Paulus okwa ti yo: “Nande ondi kale ndi neitavelo alishe lokudikula eemhunda, ndelenee ame nghi nohole, ame nghi fi sha.” (1 Ovakorinto 13:2) Diladila ashike kwaasho kutya omunhu ngeenge ke na ohole ‘ke fi sha’ kashi na nee mbudi kutya okwa longa oilonga ya tya ngahelipi. Osho mbela itashi ulike kutya Eendjovo daJehova oda divilika efimano lokuulika ohole?
7 Ndele ongahelipi hatu dulu okuulika oukwatya oo eshi hatu ungaunga navamwe? Opo tu nyamukule epulo olo, natu ka konakoneni eendjovo daPaulus odo tadi hangwa mo 1 Ovakorinto 13:4-8. Eevelishe edi itadi divilike ohole oyo Kalunga e tu hole nayo ile ohole yetu yokuhola Kalunga. Ponhele yaasho, Paulus okwa li a divilika nghee hatu dulu okukala tu holafane. Okwa popya oinima oyo omunhu oo e na ohole e na okuninga nosho yo oyo ehe na okuninga.
Ohole oshike?
8. Outalanheni ohau tu kwafele ngahelipi eshi hatu ungaunga navamwe?
8 “Ohole i noutalanheni.” Okukala noutalanheni otashi ti okulididimikila vamwe. (Ovakolossi 3:13) Mbela inatu pumbwa elididimiko la tya ngaho? Molwaashi inatu wanenena nohatu longo pamwe, otwa teelela efimbo nefimbo Ovakriste vakwetu ve tu udife nai, ndele nafye otashi dulika tu va udife nai. Ndele elididimiko nosho yo onheni otai ke tu kwafela tu ungaunge nawa naavo ve tu udifa nai nopehe na okunyona po ombili yeongalo.
9. Omeenghedi dilipi hatu dulu okuulikila vamwe olukeno?
9 “Ohole i nolukeno.” Olukeno ohali ulikwa mokukwafela vamwe nosho yo mokupopya to yavelele. Ohole ohai tu linyengifa tu konge eemhito dokuulikila ovanhu vakwetu olukeno, unene tuu ovo ve na omhumbwe. Pashihopaenenwa, omwiitaveli mukwetu omunamido otashi dulika e na owike nokwa pumbwa okutalelwa po opo a tuwe omukumo. Omumwameme oo ta tekula ounona oye aeke ile oo e li moukwaneumbo wa tukauka palongelokalunga otashi dulika a pumbwa ekwafo lonhumba. Omunhu oo ta yahama ile a taalela eenghalo donhumba didjuu otashi dulika a pumbwa okuuda eendjovo dolukeno okudja kukaume omudiinini. (Omayeletumbulo 12:25; 17:17) Ngeenge otwa ningi eenghendabala opo tu ulike olukeno meenghedi odo, ohatu ulike kutya otu na ohole yashili. — 2 Ovakorinto 8:8.
10. Ohole ohai tu kwafele ngahelipi tu kale twa lenga oshili noku i popya, nokuli nongeenge kashipu oku shi ninga?
10 ‘Ohole ohai nyakukilwa pamwe noshili.’ Omatoloko amwe okwa ti: ‘Ohole ohai popile nehafo oshili.’ Ohole ohai tu linyengifa tu kale twa lenga oshili notu kale hatu i ‘popi.’ (Sakaria 8:16) Pashihopaenenwa, ngeenge omupambele wetu ile kaume ketu okwa nyona enyono la kwata moiti, ohole yokuhola Kalunga nosho yo ohole yokuhola omunyoni otai ke tu kwafela tu diinine omifikamhango daKalunga ponhele yokuholeka enyono laye, oku mu popila ile okupopya oipupulu kombinga yaasho a ninga. Oshoshili kutya otashi ka kala shidjuu okutambula ko onghalo ya tya ngaho. Ndele ngeenge otu na ko nasha nouwa womupambele wetu ile wakaume ketu, ohatu ka kala twa hala a tambule ko outekuduliko waKalunga wopahole. (Omayeletumbulo 3:11, 12) Tu li Ovakriste ovanahole, otwa hala ‘okukala ovanashili moinima aishe.’ — Ovaheberi 13:18, NW.
11. Molwaashi ohole “ohai tuvike aishe,” otu na okukendabala okuninga shike shi na sha nomapuko ovaitaveli vakwetu?
11 ‘Ohole ohai tuvike aishe.’ 1 Petrus 4:8 okwa ti: “Ohole ohai fufile onduba yomatimba.” Omukriste oo e na ohole ita ka nyaneka pomutenya okuhawanenena nosho yo omapuko aeshe Ovakriste vakwao. Peemhito dihapu, ovaitaveli vakwetu ohava ningi omapuko oo inaa kwata moiti notaa dulu okutuvikwa kohole. — Omayeletumbulo 10:12; 17:9.
12. Omuyapostoli Paulus okwa li a ulika ngahelipi kutya okwe lineekela kutya Filemon ota ka ninga osho sha yuka, noshike hatu lihongo moshihopaenenwa shaPaulus?
12 ‘Ohole ohai itavele aishe.’ Etoloko laMoffatt ola ti ohole “alushe oya halelela okwiitavela osho shiwa.” Katu na okukala twa limbililwa alushe omalinyengotomheno aeshe ovamwatate. Ohole ohai tu kwafele tu ‘itavele osho shiwa’ shi na sha novamwatate nokukala twe ve lineekela. * Tala koshihopaenenwa osho tashi hangwa monhumwafo oyo Paulus a li a shangela Filemon. Paulus okwa li a shanga onhumwafo oyo opo a twe omukumo Filemon a tambule ko omupiya waye Onesimus oo a li a ya onhapo, ndele lwanima okwa ninga Omukriste. Paulus ka li a fininika Filemon, ndele ponhele yasho, okwa li e mu pula pahole. Okwa li e lineekela kutya Filemon ota ka ninga osho sha yuka eshi a ti: “Ohandi ku shangele nokulineekela eduliko loye, ndi shi shii nokutya, ove to ka longa shi dule eshi nde shi tonga.” (Ovelishe 21) Ngeenge ohole oye tu linyengifa tu ulike kutya otwe lineekela ovamwatate, ohatu ke va kwafela va holole omaukwatya avo mawa.
13. Ohatu ulike ngahelipi kutya otwa teelela oinima i endele nawa ovamwatate?
13 ‘Ohole ohai teelele aishe.’ Ohole ihai tu linyengifa ashike tu kale twe lineekelafana, ndele ohai teelele yo. Omolwohole, ohatu kala twa teelela kutya oinima otai ka endela nawa ovamwatate. Pashihopaenenwa, ngeenge omumwatate okwa “nyona” ine shi nongela, otu na eteelelo kutya ota ka tambula ko omayele opahole aavo tave mu pukulula. (Ovagalati 6:1) Ohatu kala yo tu na eteelelo kutya ovo va nghundipala pamhepo onava ka kale vali ve na oupamhepo muwa. Ohatu teelele nelididimiko ovanhu va tya ngaho va xwepopale, hatu ningi keshe osho hatu dulu opo tu va kwafele va kale ve na eitavelo la kola. (Ovaroma 15:1; 1 Ovatessaloniki 5:14) Nonande omupambele wetu ile kaume ketu okwa yapuka mo moshili, otu na okukala twa teelela nelineekelo kutya ote ke livela ombedi fiku limwe ndele ta alukile kuJehova, ngaashi omumati a kanene womeyele laJesus. — Lukas 15:17, 18.
14. Omeenghedi dilipi tashi dulika elididimiko letu tali dulu okuyelekwa meongalo, nongahelipi ohole tai ke tu kwafela tu ungaunge neyeleko olo?
14 ‘Ohole ohai lididimikile aishe.’ Elididimiko ohali tu kwafele tu kale twa pama, unene tuu ngeenge twa udifwa nai kuvamwe ile ngeenge tu li momaudjuu. Elididimiko letu ihali yelekwa ashike kwaavo vehe fi Ovakriste, ndele omafimbo amwe, omayeleko otashi dulika e tu dilile meongalo. Molwaashi inatu wanenena, omafimbo amwe ovamwatate otashi dulika ve tu ninge nai. Otashi dulika va popye eendjovo inadi diladilwa nawa odo tadi tu yahameke. (Omayeletumbulo 12:18) Otashi dulika oshinima shonhumba meongalo inashi ungaungwa nasho monghedi omo twa diladila ngeno omo shi na okuungaungwa nasho. Omumwatate oo e shii okulineekelwa otashi dulika e lihumbate monghedi ihafele notai tu ningifa tu lipule kutya, ‘Omolwashike Omukriste e na okulihumbata monghedi ya tya ngaha?’ Ngeenge otwa shakeneke eenghalo da tya ngaho, mbela ohatu ka efa po okwoongala nokulongela Jehova? Ngeenge otu na ohole, itatu ke shi ninga nande. Ohole otai ke tu kwafela tuha yandje elitulemo komapuko ovamwatate oo ta dulu oku tu imba tu yandje elitulemo komaukwatya avo mawa ile eongalo alishe. Ohole otai ke tu kwafela tu kale ovadiinini kuKalunga nokuyambidida eongalo kashi na nee mbudi kutya vamwe otava ti shike ile otava katuka ngahelipi omolwokuhawanenena kwavo. — Epsalme 119:165.
Ohole kai fi shike?
15. Efupa oshike, nongahelipi ohole tai tu kwafele tu henuke oukwatya oo hau yahameke ovanhu pamaliudo?
15 “Ohole ihai fi efupa.” Efupa ohali tu ningifa tu kale twa twila ondubo oinima yavamwe, ngaashi oiniwe yavo, omaufembanghenda avo nosho yo okudula kwavo. Efupa la tya ngaho, olo tali ulike oikala yokuliholamwene, ngeenge ola kala inali pangelwa, otali ka nyona po ombili yeongalo. Oshike tashi ke tu kwafela tu henuke eamo ‘lokutwila olwisho’ oinima yavamwe? (Jakob 4:5) Oku shi popya pauxupi: Ohole. Oukwatya oo u na ondilo otau ke tu kwafela tu hafe pamwe naavo ve na omauwa onhumba oo tuhe na. (Ovaroma 12:15) Ohole otai tu kwafele tuha ude nai ngeenge umwe ta pandulwa omolwokudula kwaye kwonhumba ile molwaashi a pondola moshinima shonhumba.
16. Ngeenge otu hole shili ovamwatate, omolwashike twa pumbwa okuhenuka okulitadela osho twa pondola moilonga yaJehova?
16 ‘Ohole ihai litange, ihai fulalala.’ Ohole ohai tu kwafele opo tu henuke okuninga omalitalifa omolwounghulungu wetu ile osho twa pondola. Ngeenge otu hole shili ovamwatate, mbela ohatu ka kala ngoo alushe hatu litade omolwokupondola kwetu moukalele ile omolwomaufembanghenda oo tu na meongalo? Okulitada kwa tya ngaho otaku dulu okuteya vamwe omukumo, taku va ningifa va kale ve udite kutya vo kave fi sha. Ohole ohai tu kwafele opo tuhe litadele omaufembanghenda oo Kalunga e tu pa. (1 Ovakorinto 3:5-9) Kakele kaasho, ohole “ihai fulalala,” ile ihai “hafele oikala younhwa yokulitumbalekifa,” ngaashi etoloko limwe la ti. Ohole ohai tu kwafele tuha kale tu lishii oungame. — Ovaroma 12:3.
17. Ohole ohai tu linyengifa tu yavelele vamwe ngahelipi, noikala yoludi lilipi twa pumbwa okuhenuka?
17 ‘Ohole ihai holoka nai.’ Omunhu oo he lihumbata nai oha ningi oinima tai nyemateke vamwe. Oikala ya tya ngaho kai fi yopahole molwaashi otai ulike kutya omunhu oo ke na ko nasha nomaliudo avamwe nosho yo onghalonawa yavo. Mepingafano naasho, ngeenge otu na ohole ohatu ka ulika kutya otu na onghenda oyo tai ke tu linyengifa tu kale hatu yavelele vamwe. Ohole ohai kwafele ovanhu va kale ve na eenghedi diwa, ve lihumbate monghedi oyo ya hokiwa kuKalunga nova kale va fimaneka ovaitaveli vakwao. Onghee hano, ohole otai ke tu kwafela tu henuke “elihumbato lififohoni,” ile tu tye elihumbato keshe olo tali kumwifa Ovakriste vakwetu ile tali va udifa nai. — Ovaefeso 5:3, 4, NW.
18. Omolwashike omunhu oo e na ohole ehe na okukomangela opo oinima aishe i ningwe nonghedi omo a hala?
18 ‘Ohole ihai kongo shayo vene.’ Etoloko limwe ola ti: “Ohole ihai komangele onghedi yayo vene.” Omunhu omunahole ke na okukala ha komangele opo oinima aishe i ningwe monghedi omo a hala, sha fa ngeno kutya omadiladilo aye alushe oo e li mondjila. Omunahole iha heke vamwe mokulongifa ounghulungu waye wokutomhafana opo a tomhe ovo ve na omaetepo a yooloka ko kulaye. Okukala nondudi kwa tya ngaho ohaku ulike kutya omunhu oku na ounhwa, nOmbibeli oya ti: ‘Ounhwa otau tetekele ehanauno.’ (Omayeletumbulo 16:18) Ngeenge otu hole shili ovamwatate, ohatu ka kala twa fimaneka omataleko avo, nongeenge otashi dulika ohatu ka kala tu na ehalo okutifuka. Okutifuka oku li metwokumwe neendjovo daPaulus odo tadi ti: “Inapa kala ou ta kongo ouwa waye mwene, ndelenee keshe [umwe] na konge ouwa wamukwao.” — 1 Ovakorinto 10:24.
19. Ohole ohai tu kwafele tu linyenge ngahelipi ngeenge vamwe ve tu ninga nai?
19 ‘Ohole ihai kenyanana, ihai dimbulukwa owii ye u ningilwa.’ Omunhu oo e na ohole iha kenyananekwa noupu kwaasho vamwe tava popi ile tava ningi. Oshili paushitwe okuuda nai ngeenge vamwe ve tu ninga nai. Ndele nande otwa handuka shi li pauyuki, ohole otai ke tu kwafela opo tuha kale twa handuka efimbo lile. (Ovaefeso 4:26, 27) Katu na okukala hatu didilike eendjovo ile oilonga ii oyo vamwe ve tu ningila twa fa omunhu ta shange oinima oyo membo loikoya opo ehe i dimbwe. Ponhele yaasho, ohole otai ke tu linyengifa tu hopaenene Kalunga ketu omunahole. Ngaashi twe shi mona metukulwa 26, Jehova ohe tu dimine po ngeenge ope na etomheno la kola koku shi ninga. Ngeenge Jehova te tu dimine po, oha dimbwa omanyono etu, ndele iha kala e a didilika opo e ke tu handukile monakwiiwa molwao. Inatu pandula mbela eshi Kalunga iha dimbuluka owii oo hatu ningi?
20. Otu na okulinyenga ngahelipi ngeenge omwiitaveli mukwetu okwa nyono nokwa mona oilanduliko yenyono laye?
20 ‘Ohole ihai nyakukilwa osho inashi yuka.’ Etoloko limwe ola toloka outumbulilo oo tali ti: “Ohole . . . ihai hafele omanyono ovanhu vakwao.” Etoloko laMoffatt ola ti: “Ohole ihai hafe ngeenge vamwe va nyona.” Ohole ihai hafele okuhenouyuki. Onghee hano, katu na okutala ko onghedi keshe ya nyata ya fa oinima inai kwata moiti. Ohatu ke linyenga ngahelipi ngeenge omwiitaveli mukwetu okwa nyona nokwa mona oilanduliko yenyono laye? Ohole otai ke tu kwafela tuha kale twa hafa, twa fa ngeno hatu ti: ‘Onawa naanaa! Okwe shi li longela!’ (Omayeletumbulo 17:5) Ndele ohatu kala twa hafa ngeenge omumwatate oo a li a nyona ta katuka eenghatu opo a kale vali e na oupamhepo muwa.
“Ondjila iwa unene”
21-23. (a) Paulus okwa li a hala okutya shike eshi a ti kutya “ohole ihai xulu po”? (b) Ohatu ka kundafana shike metukulwa laxuuninwa lembo eli?
21 “Ohole ihai xulu po nande.” Paulus okwa li a hala okutya shike eshi a popya eendjovo odo? Ngaashi shi liwetikile metukulwa 12 nosho yo 13 lOvakorinto ovativali, Paulus okwa li ta kundafana kombinga yeeshali dopamhepo odo da li di niwe kOvakriste vomefelemudo lotete. Eeshali odo oda li di li edidiliko kutya Kalunga okwa hokwa eongalo olo la li opo la totwa. Ndele havaKriste aveshe va li ve na oshali yokuvelula, yokuxunganeka ile yokupopya omalaka. Ndele osho kasha li shi na oshilonga unene, molwaashi eeshali dopashikumwifilonga odo oda li tadi ka xula po. Ndele ope na oshinima shimwe osho sha li itashi ka xula po, osho Omukriste keshe e na okukala e shi na. Oshinima osho osha li sha tongomana nosha li tashi ka kalelela shi dule eeshali dopashikumwifilonga. Paulus okwa ti kutya oshinima osho osho “ondjila iwa unene.” (1 Ovakorinto 12:31) “Ondjila iwa unene” oyo oshike? Oyo ondjila yohole.
Oshiwana shaJehova ohashi didilikwa mo omolwohole yasho yokuholafana
22 Ohole yopaKriste oyo oya hokololwa kuPaulus kutya “ihai xulu po.” Fiyo okunena, ohole yokuliyambela ovamwatate ohai didilikifa mo ovashikuli vaJesus vashili. Mbela katu wete ohole ya tya ngaho momaongalo ovalongeli vaJehova mounyuni aushe? Ohole oyo otai kala po fiyo alushe, molwaashi Jehova okwa udanekela ovapiya vaye ovadiinini omwenyo waalushe. (Epsalme 37:9-11, 29) Onghee hano, natu twikileni okuninga ngaashi hatu dulu tu ‘ende mohole.’ Ngeenge otwa ningi ngaho, ohatu ka mona ehafo linene olo hali di mokuyandja. Kakele kaasho, ohatu ka kala nomwenyo waalushe, nokuulika ohole fiyo ofiyo ngaashi Kalunga ketu omunahole, Jehova.
23 Metukulwa eli laxuuninwa moshitukulwa shi na sha nohole, otwa kundafana nghee hatu dulu okuulikilafana ohole. Mokutala komauwa mahapu oo twa mona omolwohole yaJehova, eenghono daye, ouyuki nosho yo ounongo, oshiwa okulipula kutya, ‘Ongahelipi handi dulu okuulika kutya ondi hole shili Jehova?’ Epulo olo ohatu ke li kundafana metukulwa laxuuninwa lembo eli.
^ okat. 12 Okukala nohole yopaKriste itashi ti kutya otu na okukala tu na omaitavelela. Ombibeli oye tu kumaida ya ti: ‘Pashukileni ava hava eta olutandu nomashindo noku va yepa.’ — Ovaroma 16:17.


text:
EHOKOLOLO 49
Etango la kanghama pokati keulu
TALA kuJosua mefano olo ta lombwele etango ta ti: ‘Etango, kanghama!’ Opo nee, etango ola li la kanghama pokati keulu oule wefiku alishe. Jehova oye a li a kanghameka etango pashikumwifilonga. Natu ka taleni kutya omolwashike Josua a li a hala etango li kale tali minikile oule wefiku alishe.
Eshi eehamba nhano dikolokoshi domedu laKanaan da ka homona Ovagibeon, Ovagibeon ova li va ka pula ekwafo kuJosua. Ova li va tuma kuJosua omulumenhu wonhumba e mu lombwele ta ti: ‘Ila divadiva u tu xupife! Eehamba adishe dokeemhunda ode uya okuhangakena ovapiya veni.’
Josua okwa ya divadiva pamwe novakwaita vaye. Ova enda oufiku aushe tava i kuGibeon. Eshi va fika, ovakwaita veehamba odo nhano ova li va kwatwa koumbada ndele tava faduka po. Opo nee Jehova okwa lokifa odula inene yeemhawe. Eemhawe oda li da dipaa ovakwaita vahapu ve dule ovo va dipawa kovakwaita vaJosua.
Josua okwa li a didilika kutya etango otali ka ningina diva, ndele taku laula. Ngeenge ola ningine, ovakwaita vahapu veehamba nhano odo dikolokoshi otava ka ya onhapo. Onghee hano, Josua okwa ilikana kuJehova ndele ta ingida ta ti: ‘Etango, kanghama!’ Opo nee, etango ola fikama. Kungaho, Ovaisrael ova li va dula okufinda ovatondi vOvagibeon, molwaashi etango ola kala tali va minikile.
Ndele nande ongaho, muKanaan omwa li natango eehamba dihapu dikolokoshi odo da li di tonde oshiwana shaKalunga. Onghee hano, Josua novakwaita vaye ova li va kondjifa nokufinda eehamba 31 domedu laKanaan oule womido hamano lwaapo. Konima yaasho, Josua okwa li a tukulila oshixupe shomapata aIsrael oitukulwalongo medu laKanaan.
Konima eshi pa pita omido dihapu, Josua okwa ka fya e na omido 110. Ovaisrael ova li hava dulika kuJehova pefimbo olo Josua nookaume kaye va li ve na omwenyo. Ndele eshi ovalumenhu ovo ovatilikalunga va fya, oshiwana osha hovela okulonga owii nosha ka hangwa komaupyakadi mahapu. Oshiwana osho osha li sha pumbwa filufilu ekwafo laKalunga.
Josua 10:6-15; 12:7-24; 14:1-5; Ovatokolipangeli 2:8-13.


text:
Omapulo a dja kovaleshi
Jesus okwa li a lombwela Ovasadukai kutya ovanyumunwa “ihava hombola nongaashi ihava hombolwa.” (Luk. 20:34-36) Mbela okwa li ta popi kombinga yenyumuko lokunyumukila kombada yedu?
Epulo olo ola fimana, naunene tuu kwaavo va filwa ookaume kavo kopahombo. Oohandimwe va tya ngaho otashi dulika va halelela oku ka hangana vali mohombo nookaume kavo kopahombo ovanyumunwa mounyuni mupe. Omushamane umwe oo a filwa omukulukadi waye okwa ti: “Ame nomukulukadi wange katwa li twa hala ohombo yetu i xule. Otwa li twa halelela okulongela Kalunga tu li ovalihomboli fiyo alushe. Fiyo opaife osho ashike ndi udite ngaho.” Ope na ngoo etomheno li shii okuudiwa ko lokukala nelineekelo kutya ovanyumunwa otava ka dula okuhombolafana? Oku shi popya paunafangwa, katu shi shii.
Oule womido, moishangomwa yetu omwa popiwa kutya eendjovo daJesus di na sha nenyumuko nokuhombola otashi dulika tadi ulike kenyumuko lokunyumukila kombada yedu nonokutya ovo tava ka nyumuninwa omwenyo mounyuni mupe itava ka hombolafana. * (Mat. 22:29, 30; Mark. 12:24, 25; Luk. 20:34-36) Katu na naanaa oushili, ashike oshi na oupu eendjovo daJesus tadi ulike kenyumuko lokunyumukila meulu? Natu ka konakoneni osho Jesus a li a popya.
Natu tale manga koshikalimo sheendjovo daJesus. (Lesha Lukas 20:27-33.) Ovasadukai, ovo va li inava itavela menyumuko, ova li tava kendabala okuyula Jesus moku mu pula shi na sha nenyumuko nosho yo okuhombolwa kuhaukwe. * Jesus okwe va nyamukula ta ti: “Ovana vomefimbo lounyuni eli ohava hombola nohava hombolwa. Ndele ovo tava talwa va wapala okuya mefimbo lounyuni linya nomenyumuko lokovafi, ihava hombola nongaashi ihava hombolwa. Osheshi itava dulu vali okufya, osheshi ovo va fa ovaengeli, novo ovana vaKalunga, osheshi ovo ovana venyumuko.” — Luk. 20:34-36.
Omolwashike oishangomwa yetu ya ti kutya Jesus otashi dulika a li ta popi kombinga yenyumuko okunyumukila kombada yedu? Otwa li twa fika pexulifodiladilo olo she likolelela kokutomhafana kwopavali. Shotete, okwa li hatu tomhafana kutya Ovasadukai oshi na oupu va li tava diladila kenyumuko lokunyumukila kombada yedu, nonokutya Jesus oku na okukala e va nyamukula she likolelela keudeko lavo. Oshitivali, Jesus okwa xulifa enyamukulo laye ta popi kombinga yaAbraham, Isak, naJakob, ootatekulululwa ovadiinini ovo tava ka nyumukila omwenyo kombada yedu. — Luk. 20:37, 38.
Ashike, osha fa shi li ngaha kutya Jesus okwa li ta popi enyumuko lokunyumukila meulu. Omolwashike hatu tile ngaho? Natu ka kundafaneni omautumbulilo avali a fimana.
‘Ovo tava talwa va wapala okuya menyumuko lokovafi.’ Ovavaekwa ovadiinini ‘ova talwa va wapalela ouhamba waKalunga.’ (2 Tes. 1:5, 11) Ova talika ko ve li ovayuki nova wana okukala nomwenyo pakanghameno lekuliloyambo, nomolwaasho, itava fi vali ve li ovalunde. (Rom. 5:1, 18; 8:1) Oohandimwe va tya ngaho okwa tiwa kutya ‘ovanelao novayapuki’ nova talika ko va wana okunyumukila omwenyo womeulu. (Eh. 20:5, 6) Mepingafano naasho, mwaavo tava ka nyumukila omwenyo kombada yedu omwa kwatelwa yo ‘ovalunde.’ (Oil. 24:15) Mbela otaku dulu ngoo okutiwa kutya ova “talwa va wapala” okunyumunwa?
“Itava dulu vali okufya.” Jesus ina tya kutya: “Itava ka fya vali.” Ponhele yaasho, okwa ti: ‘Itava dulu vali okufya.’ Outumbulilo oo owa tolokwa mEembibeli dimwe taku ti, “itava fi vali” nosho yo “efyo itali dulu vali oku va pangela.” Ovavaekwa ovo va mana oweenda wavo wokombada yedu ve li ovadiinini ohava nyumunwa va ye meulu nohava pewa omwenyo ihau fi, sha hala okutya, uhe na nande exulilo. (1 Kor. 15:53, 54) Efyo itali ka pangela vali ovo tava ka nyumukila omwenyo womeulu. *
Mokutala kwaasho twa dja nokukundafana, ohatu dulu okufika pexulifodiladilo lilipi? Osha fa shi li ngaha kutya Eendjovo daJesus di na sha nokuhombola nenyumuko otadi ulike kenyumuko lokunyumukila meulu. Osho osho shi li ngaho molwaashi eendjovo daye otadi tu lombwele oinima ihapu i na sha naavo tava ka nyumukila omwenyo womeulu, ngaashi kutya, ihava hombola, itava dulu okufya, ove li ngaashi ovaengeli, oishitwa oyo i li monhele yoishitwa yopamhepo. Ashike exulifodiladilo la tya ngaho otali pendula omapulo onhumba.
Lotete, omolwashike Jesus e na okupopya kombinga yenyumuko lomeulu eshi a li ta nyamukula Ovasadukai ovo tashi dulika va li tava diladila kenyumuko lokunyumukila kombada yedu? Jesus ina kala alushe ha nyamukula ovapataneki vaye metwokumwe naasho tava diladila. Pashihopaenenwa, eshi a nyamukula Ovajuda ovo va li va hala e va ulikile edidiliko lonhumba, okwa ti: “Ngumauneni po otembeli ei, ndele handi i tungulula momafiku atatu.” Jesus otashi dulika a li e shii kutya otava diladila ketungo lotembeli yo venevene, “ndelenee Ye okwa popya otembeli yolutu laye.” (Joh. 2:18-21) Otashi dulika ka li e wete a pumbwa okunyamukula Ovasadukai ovanaihelele, ovo va li inava itavela menyumuko ile kutya oku na ovaengeli. (Omayel. 23:9; Mat. 7:6; Oil. 23:8) Ponhele yaasho, otashi dulika a li a hala okuholola oshili kombinga yenyumuko lokunyumukila meulu omolwouwa wovahongwa vaye ovanamitimadiwa, ovo vali tava ka kala ve na eteelelo la tya ngaho.
Etivali, omolwashike Jesus a popya kombinga yaAbraham, Isak naJakob pexulilo leenghundafana daye, ovo tava ka nyumukila omwenyo kombada yedu? (Lesha Mateus 22:31, 32.) Didilika kutya fimbo Jesus ina popya kombinga yootatekulululwa ovo okwa ti: “Mokupopya enyumuko lovafi.” Outumbulilo oo a pitika po otau ulike kutya okwa li a hovela okukundafana oshinima shimwe shi lili. Opo nee okwa tofa momishangwa daMoses odo Ovasadukai vali tava ti ova itavela, nokwa longifa eendjovo odo Jehova a li a lombwela Moses poshixwa tashi pi opo a yandje oumbangi wa wedwa po oo tau ulike kutya Kalunga ota ka wanifa po elalakano laye li na sha nenyumuko lokunyumukila omwenyo kombada yedu. — Ex. 3:1-6.
Etitatu, ngeenge eendjovo daJesus di na sha nenyumuko nosho yo okuhombola otadi ulike kokunyumukila meulu, mbela osho osha hala kutya ovo tava ka nyumukila kombada yedu otava dulu okuhombola? Eendjovo daKalunga inadi tu pa enyamukulo lofaafaa kepulo olo. Ngeenge Jesus okwa li ta popi kombinga yokunyumukila meulu, eendjovo daye inadi yandja ouyelele u na sha nongeenge ovo tava ka nyumukila kombada yedu otava ka dula okuhombolafana mounyuni mupe.
Ashike otu shii kutya eendjovo daKalunga oda popya kutya efyo ohali xulifa po ekwatafano lopahombo. Onghee hano, oo a filwa kaume kaye kopahombo ke na okukala e udite etimba ngeenge okwa tokola okuya vali mohombo. Olo etokolo lomunhu mwene nokatu na okukembaula omunhu a tya ngaho ngeenge a hala kaume kopahombo. — Rom. 7:2, 3; 1 Kor. 7:39.
Otashi dulika shili tu na omapulo mahapu kombinga yonghalamwenyo mounyuni mupe. Ndele ponhele yokupapida omanyamukulo omapulo oo, natu teeleleni ashike tu ka taleni osho tashi ka ningwa po. Ashike ohatu dulu okukala noushili ou kutya: Ovanhu ovaduliki otava ka kala va hafa, molwaashi Jehova ota ka wanifa po eemhumbwe nomahalo avo aeshe ngaashi tashi dulika. — Eps. 145:16, NW.
^ okat. 4 Tala Oshungonangelo yOshiingilisha 1 Juni 1987, epandja 30-31.
^ okat. 5 Pefimbo lOmbibeli, omukainhu okwa li ha hombolwa po kuhaukwe waye ngeenge mwene okwa fya vehe na okaana kokamati opo epata lamumwaina liha xule po. — Gen. 38:8; Deut. 25:5, 6.
^ okat. 9 Ovo tava ka nyumukila kombada yedu otava ka kala ve na etimaumbwile loku ka pewa omwenyo waalushe, ndele hamwenyo ihau fi. Opo u lihonge shihapu kombinga yeyooloko olo li li pokati komwenyo ihau fi nomwenyo waalushe, tala Oshungonangelo yOshiingilisha 1 Aprili 1984, epandja 30-31.


text:
Vamwe ovo ve liyandja va longe nehalo liwa—moBrasilia
OMIDO opo da di ko, Rúbia, omumwameme oo paife e na omido 30, okwa li a ka talela po Sandra, omukokolindjila oo ta longo meongalo linini olo li li kolukadi laBrasilia. Pefimbo a li ta talele po, opa li pa ningwa oshinima osho she mu kuma neenghono nosha li she mu linyengifa a lundulule onghedi yaye yokukalamwenyo. Mbela oshinima osho osha li shike? Natu ude eshi Rubia ye mwene te tu kufile ko.
“ONDA LI NDA KUMINWA OSHO NDA UDA”
“Onda li nda ya pamwe naSandra tu ka talele po omukainhu oo a li ha konakona naye Ombibeli. Omukainhu oo okwa li a popya fimbo hatu konakona, ta ti: ‘Sandra, ope na oukadona vatatu ovo handi longo pamwe navo va hala okukonakona Ombibeli, ndele onde va lombwela kutya nava teelele olufo lavo li fike. Ondi shii kutya ou na nale ovanhu vahapu ovo to konakona navo odula ei.’ Onda li nda kuminwa osho nda uda. Ovanhu va hala okushiiva Jehova ndele ove na okuteelela olufo lavo li fike! Koshitukulwa shetu, oshidjuu okumona omukonakoni nande umwe. Pefimbo ashike olo, fimbo twa li natango meumbo lomukonakonimbibeli oo, onda li nda kwatwa kehalo lokukwafela ovanhu vomokadoolopa kavo. Diva ashike konima yaasho, onda li nda tembuka mo moshilando sha kula omo nda li handi di nokuya kodoolopa oko Sandra a li ta kokola ondjila.”
Mbela Rúbia osha li she mu endela ngahelipi? Okwa ti: “Moule ashike weemwedi mbali konima eshi nda tembukila kodoolopa oyo, onda li nda hovela okukonakona Ombibeli novanhu 15, ndele otashi dulika ito shi itavele kutya moule ashike wefimbo lixupi, ngaashi Sandra, naame onda ka kala ndi na omusholondodo wovanhu va hala okukonakona.”
E LINYENGIFWA A TALULULE OUKALELE WAYE
Diego, omumwatate oo paife e na omido 20 nasha, okwa li a talela po ovakokolindjila vamwe ovo tava longo moPrudentópolis, okadoolopa ke li kolukadi laBrasilia. Etalelepo olo ola li le mu kuma neenghono, nola li le mu linyengifa a talulule oukalele waye. Okwa ti: “Kanda li lela handi longo noudiinini meongalo letu; onda li handi longo ashike eevili dinini omwedi keshe moukalele. Ndele eshi nda li nda talela po ovakokolindjila ovo nokupwilikina koimoniwa yavo, osha li sha ningifa nge ndi mone kutya vo otava hafele oukalele ofimbo ame ndi na ounye okuya moukalele. Eshi nda mona kutya ova hafa neenghono, osha ningifa nge ndi kale nda hala okukala nonghalamwenyo i na eityo ngaashi vo.” Konima yetalelepo olo, Diego okwa li a hovela okukokola ondjila.
Ngaashi Diego, mbela ou li omunyasha oo ha kufa ombinga moilonga yokuudifa noha kala pokwoongala kwopaKriste nohai moukalele shimha ashike tai ndele ihe u hafele? Ngeenge osho, mbela ito dulu okuninga omalunduluko opo u dule okumakela nokumona ehafo olo hali di mokulonga opo pe na omhumbwe inene yovaudifi vOuhamba? Otashi dulika shili u kale wa tila okuninga omaliyambo nokweefa po okulalakanena onghalamwenyo youdjeko. Ndele nande ongaho, ovanyasha vahapu ohava ningi omaliyambo. Ova ninga eenghendabala opo va ninge omalunduluko shi na sha nomalalakano nosho yo omahalo avo opaumwene opo va dule okulongela Jehova pauyadi. Natu ka taleni vali koshihopaenenwa shaBruno.
OMUHONGI WOMUSIKA ILE OMUUDIFI?
Omido da ya, Bruno, oo paife e na omido 28, okwa li kofikola yomusika ya fimana nokwa li a lalakanena okuninga omuwiliki wongudu yovashiki voishikomwa. Okwa li e shi endifa nawa melihongo laye nopeemhito dihapu nokuli okwa li ha shivwa a ka wilike ongudu inene yovashiki voishikomwa. Okwa li ta lalakanene eifano tali timaumbwilifa. Bruno okwa ti: “Nande ongaho, onda li ndi udite kutya ope na sha sha kambela mo monghalamwenyo yange. Onde liyapulila Jehova, ndele onda kala ndi shi shii kutya ihandi mu pe sha wana, naasho osha kala hashi nyemateka nge. Onda li nda lombwela Jehova meilikano shi na sha nomaliudo ange nonda li yo nda popya novamwatate meongalo ovo va pyokoka. Konima eshi nda diladila moule, onda li nda tokola okupitifa komesho oukalele ponhele yokukala nda pitifa komesho omusika; handi efa po ofikola yomusika ndele handi ka longa koshitukulwa oko kwa li ku na shili omhumbwe yovaudifi vOuhamba.” Etokolo laye ole mu etela oidjemo ya tya ngahelipi?
Bruno okwa li a tembukila kodoolopa yaGuapiara (i na ovakalimo 7 000 lwaapo) oyo i li eekilometa lunga 260 okudja koshilando shaSão Paulo. Okwa li a ninga omalunduluko manene. Okwa ti: “Onda li nda tembukila meumbo linini omo mwa li muhe na okila yokutalaleka, o-TV ile ointaneta. Ashike, eumbo olo ola li li na oinima oyo nda li ndihe na nale; oshikunino shoikwambidi noshomiti doiimati.” Ofimbo ta longo oko meongalo linini, oshivike keshe Bruno oha pakele oikulya yaye mondjato, omeva nosho yo oishangomwa, nokulonda omota a ka udifile komikunda. Ovanhu vahapu vomoshitukulwa osho inava udifilwa nande onale onghundana iwa. Okwa ti: “Onda li handi ningi omakonakonombibeli e li 18. Okutala eshi ovakonakonimbibeli tava ningi omalunduluko meenghalamwenyo davo osha etela nge ehafo linene.” Okwa weda ko ta ti: “Paife onda mona kutya oshike sha li sha kambela po monghalamwenyo yange; omaliudo okukala nda wanenwa omolwokupitifa komesho oinima yOuhamba. Ngeno onda li nda lalakanena oinima yopamaliko, ngeno inandi mona ehafo la tya ngaho.” Mbela Bruno oha xupu ngahelipi painiwe moGuapiara? Okwa popya te limemesha ta ti: “Ohandi hongo ovanhu okushika oshiketala.” Bruno natango onghulungu mokuhonga nokushika omusika.
“ONDA LI ASHIKE NDI NA OKUKALA PO”
Mariana, oo paife e na omido 20 nasha okwa li monghalo ya faafana naayo yaBruno. Okwa li ha longo e li hahende, ndele nonande oilonga oyo oya li hai futu nawa, ka li e na ehafo lashili. Okwa ti: “Onda li ndi udite nda fa ‘handi shikula omhepo.’” (Omuud. 1:17) Ovamwatate novamwameme vamwe ova li ve mu ladipika a kufe oukokolindjila. Konima eshi e lipula kombinga yao, ye nookahewa kaye Bianca, Caroline naJuliana ova li va tokola oku ka kwafela eongalo li li moBarra do Bugres, odoolopa ye likalela i li popepi naBolivia, i li eekilometa omayovi okudja pomaumbo avo. Mbela oshike sha li sha ningwa po okudja opo?
Mariana okwa ti: “Onda li ashike nda lalakanena oku ka kala ko eemwedi 3. Ndele efimbo olo eshi li li pokupwa ko, onda hangwa ndi na ovakonakonimbibeli 15. Kape na omalimbililo, ovakonakonimbibeli ovo ova li va pumbwa ekwafo lihapu opo va ninge exumokomesho moshili. Onghee hano, osha li shidjuu oku va lombwela kutya ohandi shuna. Onda li ashike ndi na okukala po.” Ovamwameme ovo aveshe va-4 osho naanaa va li va ninga. Mbela oilonga ipe yaMariana oye mu ningifa ngoo a kale nonghalamwenyo tai ti sha? Okwa ti: “Jehova ota longifa nge ndi kwafele ovanhu va xwepopaleke eenghalamwenyo davo, naasho ohashi hafifa nge. Oshi li enangeko noupuna kwaame eshi ndi shii kutya paife ohandi longifa efimbo neenghono dange moilonga oyo tai ti sha lela.” Caroline okwa popya shi na sha nanghee aveshe 4 ve udite, a ti: “Ngeenge nda nangala konguloshi, ohandi kala ndi udite nda wanenwa neenghono molwaashi ohandi longo noudiinini mokuxumifa komesho oinima yOuhamba. Paife ohandi lipula ashike shi na sha nanghee ndi na okukwafela ovakonakonimbibeli vange. Oshihafifa oku va tala tava ningi exumokomesho. Paife onda mona oushili weendjovo odo tadi ti: ‘Makeleni, nye mu tale ouwa wOmwene apa u fike.’” — Eps. 34:9.
Jehova iha kala tuu a hafa eshi pe na omuvalu tau hapupala wovamwatate novamwameme ovanyasha mounyuni aushe ‘ve lilongekida va longe nehalo liwa’ mokuudifa onghundana iwa yOuhamba koitukulwa ye likalela! (Eps. 110:3; Omayel. 27:11) Aveshe ovo tava longo nehalo liwa, Jehova ohe va nangeke noupuna munene. — Omayel. 10:22.
Lihonga shihapu
Ovakokolindjila ova longekidilwa eefikola dilipi?
Edeulo le likalekelwa lilipi hali pewa ovo hava longifa efimbo lavo moilonga yokuudifa Ouhamba?


text:
Ino teka omukumo!
Mbela owa kala Ondombwedi yaJehova oule womido dihapu nowa hala kaume koye kopahombo naye a ninge omulongeli waJehova?
Ile oho kala wa teka omukumo ngeenge omukonakonimbibeli woye, oo a li ta monika a fa e na ohokwe pehovelo, ita ningi vali exumokomesho?
Ngeenge osho, oimoniwa imwe yokoBritania otai ke ku kwafela u mone kutya omolwashike uhe na okuteka omukumo. Oto ka mona yo kutya oshike to dulu okuninga opo u ‘ekele omungome woye kombada yomeva’ pafaneko, opo u dule okukwafela ovo inava tambula ko natango oshili. — Omuud. 11:1.
OUDIININI OWA FIMANENENA
Oshinima shimwe sha fimanenena osho wa pumbwa okuninga osho okukanyatela oudiinini woye. Owa pumbwa okudiinina oshili nokukanyatela kuJehova. (Deut. 10:20) Georgina osho a li a ninga ngaho. Eshi a hovela okukonakona Ombibeli nEendombwedi daJehova mo 1970, omushamane waye, Kyriacos, okwa li a handuka. Okwa li ha kendabala okuya moshipala ekonakonombibeli laGeorgina, ha kelele Eendombwedi dihe uye mo meumbo lavo nokweekelashi oshishangomwa keshe shado osho ta mono.
Kyriacos okwa ka handuka neenghono eshi Georgina a li a hovela okuya kokwoongala. Efiku limwe okwa li a ya kOlupale lOuhamba nelalakano a ka tangune. Eshi omumwameme umwe a didilika kutya Kyriacos oha popi nawa Oshigreka shi dulife Oshiingilisha, okwa li a dengela omumwatate Omugreka wokeongalo limwe e uye a kwafele. Kyriacos okwa li e linyenga nawa omolwonghedi iwa omo omumwatate a ungaunga naye, nokonima yeemwedi dinini, okwa hovela okukonakona Ombibeli pamwe nomukulukadi waye. Ndele lwanima okwa ka efa po okukonakona Ombibeli.
Georgina okwa kala ta patanekwa oule womido di dulife punhatu. Kyriacos okwa ti ote ke mu henga po ngeenge okwa ninginifwa. Efiku Georgina a li ta ka ninginifwa, okwa li a ilikana kuJehova a mana mo opo Kyriacos ehe mu henge po. Eshi Eendombwedi da li de uya okupitula Georgina va ye koshoongalele, Kyriacos okwe di lombwela ta ti: “Indeni ashike, fye ohatu uya nohauto yetu.” Kyriacos okwa li a kala pomutumba wongula woshoongalele nokwa li a mona eshi omukulukadi waye ta ninginifwa.
Lwanima Kyriacos ina ka kala vali ha pataneke omukulukadi waye neenghono, nokwa enda ta ningi omalunduluko manene. Omushamane waGeorgina okwa ka ninginifwa konima yomido 40 lwaapo okudja eshi a shakeneka Eendombwedi oshikando shotete. Mbela oshike sha li sha kwafela Kyriacos? Okwa ti: “Onda hafa neenghono eshi Georgina ina efa nande osha shi mu efife po okulongela Jehova.” Georgina okwa ti: “Onda kala nda tokola kutya itandi efa po okulongela Jehova, nonande omushamane wange na pataneke nge. Onda kala handi ilikana kuJehova, noinandi teka omukumo.”
OKUDJALA OUNHU MUPE OKWA FIMANA
Opo u kwafele kaume koye kopahombo, owa pumbwa yo okukulika omaukwatya opaKriste. Omuyapostoli Petrus okwa kumaida ovakulukadi Ovakriste a ti: “Dulikeni kovalumenhu veni, opo naavo yo inava dulika kondjovo, va findwe keenghedi dovakainhu nande eendjovo kadi po.” (1 Pet. 3:1) Christine okwa kala ha dulika komayele oo, nonande osha pula omido dihapu opo eenghedi daye di finde omushamane waye. Christine okwa kala Ondombwedi oule womido di dulife po 20, ashike omushamane waye John ka li a itavela muKalunga. John ka li a hala okukufa ombinga momalongelokalunga, ndele okwa li a didilika kutya Christine okwa lenga elongelokalunga laye. Okwa ti: “Onda li nda mona kutya ole mu etela ehafo. Okwa kala omulididimiki noku shii okulineekelwa, naasho osha li hashi kwafele nge neenghono ndi dule okuungaunga neenghalo didjuu.”
Christine ka li ha fininike omushamane waye a tambule ko elongelokalunga laye. Omushamane waye okwa ti: “Christine okwa li a mona kutya oshixwepo aha popye naame kombinga yelongelokalunga laye nokwa efa nge nelidiiniko ndi lihonge nopehe na oo ta ulumike nge, nomonghedi oyo nda hala.” Ngeenge Christine okwa mono oshitukulwa mOshungonangelo ile mo-Awake! osho e shii kutya John ota ka kala e shi hokwa, ngaashi oyo i na sha nounongononi nosho yo eshito, ohe shi mu ulikile ta ti: “Onde lineekela oto ka kala wa hala okulesha oshitukulwa eshi.”
Lwanima, John okwa ka pendjelwa nokwa ka kala ha longo moshikunino. Molwaashi okwa li e na efimbo la wana lokudiladila kombinga yomapulo omoule e na sha nonghalamwenyo, okwa hovela okulipula kutya, ‘Mbela otwa shitwa ngoo nelalakano ile otwa holoka po ashike ngahenya?’ Efiku limwe, omumwatate umwe oo a li ta kundafana naJohn okwa li e mu pula ta ti, “Ino hala okukonakona Ombibeli?” John okwa ti: “Onda li nda dimina molwaashi pefimbo opo onda hangwa nda itavela muKalunga.”
Christine ina ninga tuu nawa eshi ina teka omukumo! Okwa kala ta ilikana oule womido 20 opo John a tambule ko oshili, nokwa ka ninginifwa konima yomido odo. Paife aveshe otava longele Jehova nouladi pamwe. John okwa ti: “Ope na oinima ivali oyo ya li ya nana nge, olukeno noukaume wEendombwedi. Ngeenge owa hombola Ondombwedi yaJehova, ou na kaume kopahombo omudiinini, e shii okulineekelwa noha ningi omaliyambo.” Christine okwa li shili a tula moilonga eendjovo odo di li mu 1 Petrus 3:1, nosha eta oidjemo iwa.
EEMBUTO OTASHI DULIKA DI KA IMIKE OIIMATI KONIMA YOMIDO
Ongahelipi shi na sha novakonakonimbibeli ovo vehe na vali ohokwe omolwomatomheno onhumba? Ohamba Salomo oya ti: “Ombuto yoye i kuna ongula, ndele ino tulumukifa eke loye komatango. Osheshi ku shi shii, ilipi po tai ka mena, oyo ile inya, ile ngenge aishe ivali tai ka kala ya wapala.” (Omuud. 11:6) Omafimbo amwe, otashi dulika shi kwate omido dihapu opo eembuto doshili di kule momutima womunhu. Ashike mokweendela ko kwefimbo, omunhu otashi dulika a ka mone kutya osha fimana okweehena popepi naKalunga. (Jak. 4:8) Fikulimwe otashi dulika u ka hafe eshi to ka mona a katuka eenghatu ino shi teelela.
Natu ka tale koshihopaenenwa shaAlice, oo a tembukila kuEngland a dja koIndia. Alice okwa li a hovela okukonakona Ombibeli mo 1974. Okwa li ha popi Oshihindi ndele okwa li a hala okuxwepopaleka Oshiingilisha shaye. Okwa kala ta konakona Ombibeli oule womido donhumba, nokwa li ha ka ongala omalupita keongalo lOshiingilisha. Okwa li e shii kutya osho a li te lihongo oshili, ashike ka li e i tala ko i li oshinima sha fimana. Kakele kaasho, okwa li e hole unene oimaliwa noivilo. Lwanima, Alice okwa ka efa po okukonakona Ombibeli.
Konima yomido hanga 30, Alice okwa li a shangela Stella oo a li ha konakona naye Ombibeli. Okwa shanga ta ti: “Onde lineekela kutya oto ka kala wa hafa okuuda kutya omukonakonimbibeli woye womo 1974 okwa ninginifwa poshoongalele shoshitukulwa osho opo sha piti. Owa dana onghandangala ya fimanenena monghalamwenyo yange. Owa kuna muame eembuto doshili, ndele nonande kanda li nde lilongekida okuliyapulila Kalunga, onde di tuvikila momadiladilo nomutima wange.”
Mbela oshike sha li sha ningwa po? Alice okwa yelifa kutya okwa li a polimana neenghono eshi omushamane waye a fya mo 1997. Okwa li a ilikana kuKalunga, nomeni ashike lominute 10, Eendombwedi daJehova mbali odo hadi popi Oshipunjabi onde uya keumbo laye node mu pa okafo Etegameno Lini kOonakusa Aaholike? Alice okwa li e udite kutya eilikano laye ola nyamukulwa nokwa li a tokola okukala ha endafana nEendombwedi daJehova. Ndele mbela okwa li te ke di hanga peni? Okwa li a tala mokambo kamwe ka kulu, nokwa mona mo ondjukifi yeongalo lOshipunjabi oyo a li a pewa kuStella. Opo nee, okwa li a ka ongala keongalo olo lOshipunjabi nokwa li a tambulwa ko nohamu kovamwatate novamwameme. Okwa ti: “Onda kala ndi udite nawa omolwohamu oyo nda li nda ulikilwa nonda li ndi udite nda pepelelwa.”
Okwa li a hovela okukala ha i kokwoongala pandjikilile nokwa tamekulula ekonakonombibeli laye, ndele te lihongo okupopya nokushanga nawa elaka lOshipunjabi. Alice okwa li a ninginifwa mo 2003. Lwopexulilo lonhumwafo oyo a shangela Stella okwa popya ta ti: “Onda pandula unene eshi wa li wa kuna eembuto odo omido 29 da pita naashi wa tulila nge po oshihopaenenwa shiwa.”
“Onda pandula unene eshi wa li wa kuna eembuto odo omido 29 da pita naashi wa tulila nge po oshihopaenenwa shiwa.” — Alice
Oshike hatu lihongo moimoniwa oyo? Otashi dulika omunhu aha tambule ko diva oshili ngaashi wa li wa teelela, ndele ngeenge okwa fya shili ondjala yopamhepo, omunashili nomulininipiki, Jehova ote ke mu kwafela opo oshili i kule momutima waye. Dimbuluka osho Jesus a li a popya mefaneko laye eshi a ti: “Ombuto otai mene, ndee tai kulu, [omukuni] e he shii nhumbi tai ningi. Osheshi edu olo vene tali eta oilya, tete omino, ndee tadi shikulwa komutwe neemuma da kola komutwe.” (Mark. 4:27, 28) Ekulo la tya ngaho ohali ende kanini kulo “vene.” Paulelalela, omuudifi keshe wOuhamba iha kala e shii kutya osho ohashi ende ngahelipi. Onghee hano, twikila okukuna eembuto dihapu, opo u ka teye shihapu.
Ino dimbwa kutya eilikano ola fimana. Georgina naChristine ova kala tava ilikana kuJehova. Ngeenge owa ‘diinine mokwiilikana’ nopehe na okuteka omukumo, otashi dulika u ka mone vali “omungome” oo wa ekela kombada yomeva ‘ngeenge opa piti omafiku mahapu.’ — Rom. 12:12; Omuud. 11:1.


text:
Natu twikileni okukala ngaashi “ovaenda novanailongo”
“Ohandi mu kumaida ngaashi ovaenda novanailongo, mu lidilike okahalu kombelela.” — 1 PET. 2:11.
1, 2. Petrus okwa li ta popi kombinga yoolyelye eshi a longifa outumbulilo “ovahoololwa,” nomolwashike e va ifana “ovaenda novanailongo”?
KONIMA yomido 30 eshi Jesus a ya meulu, omuyapostoli Petrus okwa li a shangela ‘ovanailongo ovahoololwa ovo ve lihanena muPontus, muGalatia, muKappadokia, muAsia nomuBitinia.’ (1 Pet. 1:1) Osha yela kutya eshi Petrus a longifa outumbulilo “ovahoololwa,” okwa li ta popi shi na sha novavaekwa nomhepo ngaashi ye, ovo va ‘dalululilwa eteelelo li nomwenyo’ loku ka pangela pamwe naKristus meulu. (Lesha 1 Petrus 1:3, 4.) Ndele mbela omolwashike e va ifana “ovaenda novanailongo”? (1 Pet. 2:11) Omolwashike tu na okukala tu na ohokwe mwaasho, ngeenge ope na ashike omuvalu munini wEendombwedi mounyuni aushe wovahoololwa?
2 Osha li sha yeleka okwiifana ovavaekwa vopefimbo lovayapostoli “ovaenda novanailongo.” Ovavaekwa itava kala kombada yedu fiyo alushe. Omuyapostoli Paulus oo naye omuvaekwa ‘womoshiunda shinini,’ (NW) okwa ti: “Oukwashilongo wetu otu u kwete meulu, omo hatu teelele Omwene Jesus Kristus Omuxupifi.” (Luk. 12:32; Fil. 3:20) Osho osha hala okutya ngeenge omuvaekwa okwa fi ndele ta fiye po ounyuni ou u li mepangelo laSatana, ota ka mona omwenyo ihau fi meulu. (Lesha Ovafilippi 1:21-23.) Kombada yedu ove li ko ashike okafimbo kaxupi, nomolwaasho taku dulu okutiwa kutya “ovaenda novanailongo.”
3. Epulo li na sha ‘needi dimwe’ lilipi la holoka po?
3 Ongahelipi shi na sha ‘needi dimwe’? (Joh. 10:16, NW) Ombibeli otai hongo kutya otava ka kala kombada yedu fiyo alushe. Ndele mbela osha hala okutya ngahelipi eshi taku tiwa kutya navo ovaenda novanailongo?
‘OISHITWA AISHE OTAI KEME’
4. Ovapangeli novanongononi ova nyengwa okuninga shike?
4 Fimbo ngoo Jehova ina hanauna po ounyuni woukolokoshi waSatana, ovanhu aveshe, mwa kwatelwa Ovakriste, otava kala tava mono oixuna omolwounashibofa waSatana oo a tukululila Jehova. Ovaroma 8:22 ova ti: “Otu shi shii oishitwa aishe ohai keme kumwe ndele oi nefeto lokudala fiyo paife.” Ovapangeli novanongononi ova kendabala okuxwepopaleka eenghalo dovanhu ndele ova nyengwa.
5. Onghatu ilipi ovanhu omamiliyona va katuka okudja mo 1914, nomolwashike?
5 Okudja mo 1914, ovanhu omamiliyona ova hoolola okukala ovapangelwa vOhamba oyo ya nangekwa po kuKalunga, Kristus Jesus. Inava hala okukala oshitukulwa shonghalelo yoinima younyuni waSatana. Ova anya okukala ovayambididi vounyuni waSatana. Ponhele yaasho, ohava longifa onghalamwenyo yavo noiniwe yavo mokuyambidida Ouhamba waKalunga. — Rom. 14:7, 8.
6. Omeityo lilipi Eendombwedi daJehova hadi ifanwa ovanailongo?
6 Eendombwedi daJehova ohadi dulika keemhango doilongo i dule po 200 omo di li, ndele kashi na nee mbudi kutya ohadi di peni, odi li ngaashi ovanailongo. Ihadi kufa nande ombinga mopolotika nomomalipumomumwe efiku keshe. Nokuli nopaife, ode litala ko di li ovakwashiwana vounyuni mupe oo tau ka etwa kuKalunga. Oda hafa neenghono eshi omafiku ado di li ovaenda novanailongo mounyuni ou wonghalelo yoinima inau wanenena taa ende taa pu ko.
7. Ongahelipi nopeni ovapiya vaKalunga tava ka kala ovakwashiwana fiyo alushe?
7 Mafiku Kristus ota ka longifa eenghonopangelo daye opo a hanaune po onghalelo yoinima yaSatana. Epangelo laKristus la wanenena otali ka xulifa po oulunde noluhodi kombada yedu. Otali ka hanauna po keshe oo a tukululila ounamapangelo waJehova oshibofa. Ovalongelikalunga ovadiinini ove na omhito yoku ka pewa oukwashiwana tau kalelele moParadisa kombada yedu. (Lesha Ehololo 21:1-5.) Oishitwa aishe “otai ka mangululwa moupika wenyonauko i ye memanguluko loshinge shovana vaKalunga.” — Rom. 8:21.
OVAKRISTE VASHILI OVA TEELELWA VA NINGE SHIKE?
8, 9. Yelifa kutya Petrus okwa hala okutya shike eshi a ti: ‘Lidilikeni okahalu kombelela.’
8 Petrus okwa yelifa kutya Ovakriste ova teelelwa va ninge shike, eshi a ti: “Ovaholike, ohandi mu kumaida ngaashi ovaenda novanailongo, mu lidilike okahalu kombelela haka lwifa omwenyo.” (1 Pet. 2:11) Omayele oo okwa li a yukifwa tete kOvakriste ovavaekwa, ndele otaa longo yo nokeedi dimwe daJesus.
9 Omahalo amwe inaa puka ngeenge otaa wanifwa po metwokumwe nehalo lOmushiti molwaashi otae tu kwafele tu hafele onghalamwenyo. Pashihopaenenwa, inashi puka okukala wa hala okulya oikulya iwa, okunwa, okukufa ombinga momalihafifo taa tulumukifa nokuhafela oukaume navamwe. Inashi puka yo okuliwanifila po omahalo opamilele nakaume koye kopahombo, ndele omu na okukala mu na ondjele. (1 Kor. 7:3-5) Ndele nande ongaho, Petrus okwa li ta popi kombinga ‘yokahalu kombelela’ oko “haka lwifa omwenyo.” Osho osha hala okutya omahalo opambelela a puka, oo a tolokwa meembibeli dimwe “ohole yoipala” (King James Version) ile “omahalo oulunde” (New International Version). Osha yela kutya otu na okulungamena omahalo opambelela oo tae tu ningifa tu nyone omhango yaKalunga notaa nyono po ekwatafano letu naye. Ngeenge inatu a lungamena, itatu ka kala vali netimaumbwile lomwenyo waalushe.
10. Eenghedi dilipi Satana ha longifa opo a kwate ko Ovakriste va ninge oshitukulwa shounyuni waye?
10 Satana okwa lalakanena okunghundipaleka etokolotoko lOvakriste vashili lokukala ve li “ovaenda novanailongo” monghalelo ei yopaife. Satana okwa hala tu kale tu hole omaliko, tu ye moluhaelo, tu lalakanene efimano, tu kale tu liholele komesho notu kale twa tala ko omuhoko wetu wa fimana u dule dikwao. Ashike natu kale twa lungamena eemwiyo da tya ngaho odo ta longifa opo e tu yule. Ngeenge otwa kala twa tokola toko tuha shikule ouhalu mwii wombelela, ohatu ulike kutya inatu hala okukala oshitukulwa shounyuni waSatana woukolokoshi notu li ashike ovaenda novanailongo mounyuni ou. Otwa halelela notu na okulonga noudiinini opo tu ka kale fiyo alushe mounyuni mupe waKalunga wouyuki.
ELIHUMBATO LIWA
11, 12. Ovanailongo omafimbo amwe ohava tali ka ko ngahelipi, novanhu vamwe ohava diladila shike shi na sha nEendombwedi daJehova?
11 Petrus okwa li a twikila okuyelifa shi na sha naasho Ovakriste “ovaenda novanailongo” ve na okuninga eshi a popya movelishe 12 a ti: “Kaleni nokweenda mu he noshipo mokati kovapaani, opo nee eshi tave mu popile mowii ngaashi ovalongi vowii, mokutala oilonga yeni iwa va hambelele Kalunga mefiku lekongo.” Ovanhu ovo ve li moilongo ihe fi yavo omafimbo amwe ohava shekwa. Otashi dulika nokuli va talike ko ve li ovalongi vowii molwaashi ashike va yooloka ko kovanhu vakwao. Otashi dulika va kale va yooloka ko mokupopya, meenghatu davo, mokudjala nomeholokepo lavo. Ndelenee elihumbato lavo liwa ohali kwafele vamwe va mone kutya kave fi ovanhu vai.
12 Sha faafana, Ovakriste vashili navo ova yooloka ko kovanhu vakwao moinima ngaashi onghedi yokupopya nongeenge tava hoolola omalihafifo. Okudjala nokuliwapeka kwavo ohaku ulike kutya ova yooloka ko kovanhu vomomudingonoko. Osho ohashi ningifa ovanhu vamwe va popile Eendombwedi mowii da fa ovalongi vowii. Kakele kaasho, vamwe ohave di pandula omolwelihumbato lado liwa.
13, 14. Osha hala okutya ngahelipi ounongo ‘wa hololwa koilonga yao ya yuka’? Yandja oshihopaenenwa.
13 Elihumbato letu liwa ohali kwafele vamwe va mone kutya kape na etomheno loku tu popila mowii. NaJesus oo oye aeke a li omunhu ha dulika kuKalunga monghedi ya wanenena, okwa li a lundilwa. Vamwe ova li ve mu ula ‘omufukulume nongholwe, kaume kovafutifi nokovalunde.’ Ndele nande ongaho, elihumbato laye liwa ola li la ulika kutya ke fi omulongi wowii. Jesus okwa ti: ‘Ounongo ohau hololwa koilonga yao ya yuka.’ (Mat. 11:19) Osho osha faafana nokunena. Pashihopaenenwa, ovanhu vamwe ovo hava di popepi noBetel yomuSelters moNdowishi, ova didilika kutya Ovabetel ove na onghedi yokukalamwenyo ya yooloka ko kuyavo. Ndele omukulunhu woshilando osho okwa li a popila Ovabetel ovo a ti: “Eendombwedi odo hadi longo omo odi na onghalamwenyo ya yooloka ko, ashike ihadi piyaaneke nande omunhu momudingonoko.”
14 Eendombwedi moMoscow shaRusia oda li da lundililwa ominyonena dihapu. Ndele muJuni 2010, Omhangu yOufemba wOmunhu yaEuropa moStrasbourg shaFransa oya li ya tokola kutya elelo laMoscow ola puka eshi le lidopa moinima yelongelokalunga lEendombwedi daJehova nokali na oufemba woku di kelela di ninge okwoongala kwado. Omhangu yOufemba wOmunhu yaEuropa oya ti kutya omhangu yaRusia inai yandja oumbangi oo tau ulike kutya Eendombwedi odi na ondjo omolwelihumbato lii. Oya ti yo vali, eemhangu daMoscow oda tokola Eendombwedi daJehova shihe li pauyuki mokulongifa eemhango didjuu.
OTU NA OKUDULIKA KOMAPANGELO
15. Ovakriste vashili mounyuni aushe ohava dulika kefinamhango lOmbibeli lilipi?
15 Eendombwedi daJehova moMoscow nosho yo mounyuni aushe ohadi wanifa po oshiteelelwa shopaKriste osho sha popiwa kuPetrus, eshi a ti: “Dulikeni kukeshe epangelo lopanhu omolwOmwene, nge kohamba, omukulunhu waaveshe, ile komalenga.” (1 Pet. 2:13, 14) Nonande Ovakriste vashili kave fi oshitukulwa shounyuni ou woukolokoshi, ohava dulika nehalo liwa keemhango domapangelo ngeenge kadi li omhinge neemhango daKalunga. — Lesha Ovaroma 13:1, 5-7.
16, 17. (a) Oumbangi ulipi tau ulike kutya katu fi ovatwindubo nepangelo? (b) Oshike osho ovakwanepangelo vamwe va dimina?
16 Eshi Eendombwedi daJehova hadi lihumbata ngaashi ovanailongo novaenda monghalelo ei yoinima, hamolwaashi ngeno di li omhinge nepangelo ile novanhu vakwao. Ihadi tu ondubo ile di lidope moinima yavamwe eshi tava ningi omatokolo opapolotika ile tava kendabala okukandula po omaupyakadi ovanhu. Ihadi lidopo moinima yopapolotika ngaashi omalongelokalunga amwe noihadi kendabala nande okufininika ovapangeli va lundulule onghedi yavo yokupangela. Ihadi tukululile epangelo oshibofa ile di xwaxwameke vamwe ve shi ninge.
17 Ngeenge Ovakriste tava dulika kovapangeli metwokumwe neladipiko laPetrus ‘lokufimaneka ohamba,’ otava ulike kutya ova fimaneka nova lenga eendodo dovapangeli va tya ngaho. (1 Pet. 2:17) Ovapangeli ohava dimine omafimbo amwe kutya kape na oumbangi oo tau ulike kutya Eendombwedi oda nyika oshiponga. Pashihopaenenwa, omunapolotika wokoNdowishi wedina Steffen Reiche, okwa ti kutya Eendombwedi daJehova oda li de lihumbata nawa pefimbo opo da li tadi hepekwa koNazi. Nonande oda li tadi hepekwa, oda li da diinina eitavelo lado noda li hadi ungaunga novanadolongo vakwao nombili. Okwa ti oukwatya oo owa fimanenena koshilongo unene tuu shaNdowishi molwaashi ovanhu vahapu ohava ungaunga nonyanya novanailongo ile novanhu ovo ve na eitavelo ile omadiladilo opapolotika a yooloka ko ku avo.
KALA U NA OHOLE
18. (a) Omolwashike tu hole oumwainafana womounyuni aushe? (b) Ovanhu vamwe ovo vehe fi Eendombwedi ova didilika shike?
18 Omuyapostoli Petrus okwa ti: “Fimanekeni aveshe, holeni [oukumwe aushe wovamwatate, NW], tileni Kalunga.” (1 Pet. 2:17) Eendombwedi daJehova ohadi tila okulonga osho tashi nyemateke Kalunga, naasho ohashi di linyengifa di longe ehalo laye. Oda hafa okukala oshitukulwa shoumwainafana womounyuni aushe oo wa kwatela mo ovamwatate novamwameme ovo tava longele Jehova pamwe. Onghee hano, odi hole “oukumwe aushe wovamwatate.” Ohole ya tya ngaho oya pumba mounyuni kunena nomolwaasho ovanhu ovo vehe fi Eendombwedi hava kala ve i kuminwa. Pashihopaenenwa, omuwiliki wovatalelipo umwe oo a li ta longo pamwe nehangano lomalweendo laAmerika okwa li a kuminwa ohole oyo ya li mokati kEendombwedi odo da li poshoongalele shopaiwana moNdowishi mo 2009. Okwa popya kutya omido adishe odo a kala ta longo e li omuwiliki, ina mona nande onale ovanhu ve holafane ngaashi Eendombwedi. Lwanima umwe womEendombwedi okwa popya a ti: “Keshe osho a popya kombinga yetu okwe shi popya nonghumwe nonehafo.” Mbela owa uda nale ovatalinomesho ovo va mona Eendombwedi da ongala tava popi ngaho?
19. Otu na okukala twa tokola toko okuninga shike, nomolwashike?
19 Ngaashi twa kundafana nale, Eendombwedi daJehova ohadi ulike meenghedi dihapu kutya odi li “ovaenda novanailongo” monghalelo yoinima yaSatana noda tokola toko nehafo okukala ngaho. Odi na omatomheno mawa okukala neteelelo olo kutya mafiku otadi ka pewa oukwashiwana tau kalelele mounyuni mupe wouyuki waKalunga. Mbela owa teelela ngoo nodjuulufi ounyuni mupe wa tya ngaho?


text:
Kala wa lenga oshali yokuninga omatokolo
‘Apa Omhepo yOmwene tai kala po, ope nemanguluko.’ — 2 KOR. 3:17.
OMAIMBILO: 62, 65
1, 2. (a) Ovanhu ove na omataleko a yoolokafana elipi e na sha nemanguluko lokuninga omatokolo? (b) Ombiibeli otai tu hongo shike kombinga yemanguluko lokuninga omatokolo, nomapulo elipi hatu ka kundafana?
OMUKAINHU umwe okwa li a lombwela kaume kaye a ti: “Ino pange omayele ile omaetepo; lombwele nge ashike osho ndi na okuninga. Osho oshi li vali xwepo.” Omukainhu oo okwa li e wete shi li xwepo okulombwelwa osho e na okuninga ponhele yokulongifa oshali i na ondilo yokuninga omatokolo opaumwene oyo a pewa kOmushiti. Ongahelipi shi na sha naave? Mbela ou hole ngoo okuninga omatokolo kwoove mwene ile ou hole okutokolelwa ko kuvamwe? Oho tale ko ngahelipi emanguluko lokuninga omatokolo?
2 Ovanhu ova kala tava tomhafana oule womido kombinga yokuninga omatokolo. Vamwe ohava ti kutya katu na emanguluko lokuninga omatokolo; eenghatu detu adishe oda nunwa nale kuKalunga. Vamwe ohava tomhafana kutya emanguluko lashili lokuninga omatokolo otali shiiva ashike ngeenge otu na emanguluko lokuninga osho twa hala. Opo tu ude ko nawanawa oshikundafanwa eshi, otwa pumbwa okutala osho Eendjovo daKalunga, Ombiibeli, tadi ti. Omolwashike mbela? Omolwaashi otadi holola kutya Jehova okwe tu shita tu na emanguluko lokuninga omatokolo kufye vene; hatu dulu okuninga omatokolo opandunge. (Lesha Josua 24:15.) Ombiibeli otai yandje omanyamukulo komapulo ngaashi: Ongahelipi tu na okulongifa emanguluko letu lokuninga omatokolo? Mbela oli na omangabeko? Ongahelipi onghedi omo hatu longifa emanguluko letu lokuninga omatokolo hai ulike opo pe fike ohole yetu yokuhola Jehova? Ongahelipi hatu dulu okuulika kutya otwa fimaneka omatokolo avamwe?
OSHIKE HATU DULU OKULIHONGA KOSHIHOPAENENWA SHAJEHOVA NAJESUS?
3. Jehova okwa tula po oshihopaenenwa shilipi shi na sha nokulongifa emanguluko laye?
3 Jehova oye aeke e na emanguluko filufilu, ashike okwe tu tulila po oshihopaenenwa monghedi omo ha longifa emanguluko laye. Pashihopaenenwa, okwa li a hoolola oshiwana shaIsrael shi kale “oshiwana shaye mwene.” (Deut. 7:6-8) Ine shi ninga ashike oduduluka. Ndele okwa li a hala okukala metwokumwe neudaneko olo a li a udanekela kaume kaye Abraham oule womido da pita. (Gen. 22:15-18) Jehova alushe oha longifa emanguluko laye metwokumwe nomaukwatya aye, ohole nouyuki. Osho oshi li wetikile monghedi omo a li a yandja outekuduliko kOvaisrael ovo va li va fiya po elongelokalunga lashili lwoikando. Eshi va li ve livela ombedi tashi di komutima, Jehova okwa li e va ulikila onghenda nohole eshi a ti: “Eliteeko leni ohandi li velula. Okehalo lange mwene ondi mu hole.” (Hos. 14:4) Kashi fi tuu oshihopaenenwa shiwa shokulongifa emanguluko laye omolwouwa wavamwe!
4, 5. (a) Olyelye a li a pewa tete oshali yaKalunga yokuninga omatokolo, nokwa li ei longifa ngahelipi? (b) Epulo lilipi keshe umwe womufye e na okulipula?
4 Eshi Jehova a hovela noilonga yaye yokushita, okwa li a pa oishitwa yaye inaendunge emanguluko lokuninga omatokolo. Oo a li a pewa tete oshali oyo Omonamati waye woshiveli, “olupe laKalunga iha monika.” (Kol. 1:15) Fimbo Jesus ine uya kombada yedu, okwa li a hoolola okukala omudiinini kuXe nokuha kufa ombinga mounashibofa waSatana. Eshi a li kombada yedu, okwa li a longifa emanguluko laye lokuninga omatokolo opo a anye eyeleko lomutondi munenenene, Satana. (Mat. 4:10) Meilikano laye olo a ilikana oufiku oo wa tetekela efyo laye, okwa li a twa omufindo etokolo laye lokulonga ehalo laKalunga. Okwa ti: “Tate, ngenge wa hala kufe nge eholo eli, ndele hahalo lange, ndelenee oloye.” (Luk. 22:42) Natu kale twa tokola toko okuhopaenena Jesus nokukala hatu longifa emanguluko letu lokuninga omatokolo tu fimaneke Jehova notu longe ehalo laye. Mbela osho otashi shiiva ngoo?
5 Ohatu dulu okuhopaenena Jesus, molwaashi nafye otwa shitwa oshifeka shaKalunga. (Gen. 1:26) Ndele nande ongaho, otu na omangambeko nokatu na emanguluko ngaashi Jehova. Eendjovo daKalunga oda yelifa kutya emanguluko letu oli na ongaba notu na okukala tu shii omangabeko oo Jehova e tu tulila po. Jehova okwa teelela ovakulukadi va kale hava dulika kovalumenhu vavo nounona okovakulunhu vavo. (Ef. 5:22; 6:1) Ongahelipi omangabeko oo haa kumu onghedi omo hatu longifa emanguluko letu lokuninga omatokolo? Enyamukulo kepulo olo otali dulu okuufa onghalamwenyo yetu yomonakwiiwa.
OKULONGIFA NAWA NOKULONGIFA NAI EMANGULUKO LOKUNINGA OMATOKOLO
6. Yelifa kutya omolwashike sha yuka okukala tu na emanguluko la ngabekwa.
6 Okukala tu na emanguluko la ngabekwa mbela oshi li ngoo emanguluko lashili? Heeno, oshi li emanguluko. Omolwashike hatu tile ngaho? Omangabeko oo a tulwa po shi na sha nemanguluko lovanhu ohaa dulu oku va amena. Pashihopaenenwa, ohatu dulu okuninga etokolo tu shinge tu ye koshilando shokokule. Mbela ohatu ka kala ngoo tu udite twa amenwa ngeenge ohatu shingi kopate oko kuhe na eemhango domopate, oko keshe umwe ta hoolola kutya ota shingi onhapo i fike peni nota shingi eli kopate oyo a hala? Hasho nandenande. Omangabeko okwa pumbiwa opo ovanhu aveshe va hafele omanangeko noupuna emanguluko lashili. Natu ka kundafaneni oihopaenenwa imwe yopaMbiibeli, opo tu dule okumona ouyelele muhapu u na sha nounongo wokulongifa emanguluko letu lokuninga omatokolo nonande Jehova okwe tu tulila po omangabeko.
7. (a) Ongahelipi oshali yokuninga omatokolo ya li ya yoolola ko Adam koinamwenyo aishe oyo ya li muEden? (b) Hokolola onghedi imwe omo Adam a li a longifa emanguluko laye lokuninga omatokolo.
7 Eshi Kalunga a shita omunhu wotete, Adam, okwa li e mu pa oshali oyo a li a yandja koishitwa yaye yomeulu, oshali yokuninga omatokolo. Osho osha li sha yoolola ko Adam koinamwenyo, molwaashi oinamwenyo ohai ningi ashike oinima she likolelela koushitwe wayo. Natu ka taleni koshihopaenenwa shaAdam nghee a li a longifa emanguluko laye lokuninga omatokolo monghedi ya yuka. Oinamwenyo oyo ya li ya shitwa tete kovanhu. Ashike, Jehova okwa li a hala omonamati waye wotete wopanhu oye a hafele okuluka oinamwenyo. Kalunga “okwe i eta komunhu a tale nhumbi te i luku.” Konima eshi Adam a konenena oshinamwenyo keshe ndele te shi luku edina tali wapalele, Jehova ka li e lidopa mo nokukufa Adam oshinakuwanifwa shaye. Ponhele yaasho, ‘ngaashi naanaa omunhu a luka oinamwenyo aishe, osho omadina ayo e na okukala.’ — Gen. 2:19.
8. Ongahelipi Adam a li longifa nai emanguluko laye, noshidjemo osha li shike?
8 Shinyikifa oluhodi, Adam ka li a ulika olupandu li na sha noshinakuwanifwa osho a li a pewa kuKalunga shokulonga nokufila oshisho eduparadisa. Ka li a wanenwa kemanguluko nosho yo kelombwelo olo a li a pewa kuKalunga eshi e mu lombwela a ti: “Dalafaneni nokuhapupala ndele yadifeni edu, lo nali kale mepangelo leni, ndele pangeleni oinamwenyo yomefuta needila . . . noinamwenyo aishe tai linyenge kombada yedu.” (Gen. 1:28) Ponhele yaasho, okwa li a hoolola okuhadulika nokutauluka eengaba daJehova eshi a lya oshiimati shomuti oo kwa li a indikwa. Okulongifa nai emanguluko lokuninga omatokolo okwa etela oludalo laAdam okumona oixuna nouyahame. (Rom. 5:12) Okukala tu shii oilanduliko yetokolo laAdam oshi na oku tu linyengifa tu kale hatu longifa emanguluko letu nawa nokuhatauluka eengaba odo Jehova e tu tulila po.
9. Jehova okwa li a pa oshiwana shaIsrael ehoololo lilipi, nosha li she linyenga ngahelipi?
9 Ovanhu aveshe ova fyuulula okuhawanenena nefyo kuAdam naEva. Ndele nande ongaho, ove na oufemba wokulongifa oshali yemanguluko lokuninga omatokolo. Osho oshi liwetikile monghedi omo Kalunga a li ungaunga noshiwana shaIsrael. Jehova okwa li a pa ovanhu ehoololo lokutambula ko ile lokwaanya oufemba wokuninga oshiwana shaye mwene okupitila momupiya waye Moses. (Ex. 19:3-6) Ova li ve linyenga ngahelipi? Ova li va hoolola okukala oshiwana sha lukilwa edina laKalunga eshi va ti: “Ashishe osho Omwene e shi tonga fye ohatu shi ningi.” (Ex. 19:8) Shinyikifa oluhodi, mokweendelako kwefimbo oshiwana osha ka longifa nai emanguluko lasho lokuninga omatokolo noinashi wanifa po vali eudaneko lasho. Natu landule oshihopaenenwa osho shelondwelo nokukala alushe twa lenga oshali yetu yokukala tu na emanguluko lokuninga omatokolo eshi hatu twikile okukala popepi naJehova nokudulika koiteelelwa yaye youyuki. — 1 Kor. 10:11.
10. Oihopaenenwa ilipi tai ulike kutya ovanhu inava wanenena otava dulu okulongifa emanguluko lava lokuninga omatokolo monghedi oyo tai fimanekifa Kalunga? (Tala efano pehovelo loshitukulwa.)
10 MOvaheberi etukulwa 11, omu na omadina ovapiya vaKalunga ve li 16, ovo va li va hoolola va longife emanguluko lavo lokuninga omatokolo tava wilikwa komangabeko oo Jehova kwa li e va tulila po. Oshidjemo, ova li va mona omanangekonoupuna nova kala ve na eteelelo lomonakwiiwa. Pashihopaenenwa, Noa okwa li a ulika eitavelo la kola nokwa li a hoolola okudulika komalombwelo aKalunga opo a tunge ongulu yomomeva e lixupife noukwaneumbo waye nosho yo epupi lomonakwiiwa. (Heb. 11:7) Abraham naSara ova li va dulika nehalo liwa komalombwelo aKalunga eshi kwa li te va wilike vaye medu leudaneko. Konima eshi va hovela nolweendo olo lile, ova li ve na ‘omhito yokushuna’ moshilando osho sha punapala shaUr. Ashike ova kala tava yandje elitulemo ‘kewanifo lomaudaneko aKalunga’ nova kala va ‘djuulukwa oshilongo shiwa shi dule shinya.’ (Heb. 11:8, 13, 15, 16) Moses okwa li a fiya po omauhamba omuEgipti ‘nokwe lihoololela, a hepekwe pamwe noshiwana shaKalunga nokwa dina ouwa wokafimbo womoulunde.’ (Heb. 11:24-26) Natu hopaeneni oihopaenenwa yovapiya vaJehova vopefimbo lonale mokukala twa lenga oshali yetu yokuninga omatokolo noku i longifa eshi hatu longo ehalo laKalunga.
11. (a) Okukala nemanguluko lokuninga omatokolo oshi na enangeko noupuna lilipi? (b) Oshike tashi ku linyengifa u longife nawa emanguluko loye lokuninga omatokolo?
11 Omafimbo amwe otashi dulika tu kale tu wete shipu ngeenge ope na ou he tu tokolele ko, ndele osho ohashi tu kanififa enangeko noupuna lokukala tu na emanguluko lokuninga omatokolo. Enangeko noupuna olo ola popiwa muDeuteronomion 30:19, 20. (Lesha.) Ovelishe 19 oya yelifa kombinga yehoololo olo a li a pa Ovaisrael. Movelishe 20 ohatu lihongo mo kutya Jehova okwa li e va pa omhito va ulike kutya oshike shi li momitima davo. Nafye ohatu dulu yo okuhoolola ngeenge otwa hala okulongela Jehova. Otu na omatomheno mahapu okukala hatu longifa oshali yetu yokuninga omatokolo oyo twa pewa kuJehova hatu ulike ohole yetu yoku mu hola nokukala hatu mu fimaneke.
HENUKA OKULONGIFA NAI OSHALI YOYE YOKUNINGA OMATOKOLO
12. Otu na okuhenuka okuninga shike ngeenge tashi uya koshali oyo tu na?
12 Natu tye nee ngeno owa pa kaume koye omaano ondilo. Ito ka kala tuu udite nai ngeenge owa mono kutya kaume koye omaano aa we mu pa okwe a kupulashi ile okwe a longifa nai a yahameke umwe! Paife diladila nee kutya Jehova oha kala e udite ngahelipi eshi ta tale ovanhu vahapu tava longifa nai emanguluko lavo lokuninga omatokolo monghalamwenyo notava yahameke vamwe. Ombiibeli oya xunganeka kutya “momafiku axuuninwa” ovanhu otava ka kala “ve he shii kupandula.” (2 Tim. 3:1, 2) Inatu kwata nandenande okahetengi oshali ina ondilo oyo twa pewa kuJehova. Ongahelipi hatu dulu okuhenuka okulongifa nai oshali yetu yokuninga omatokolo?
13. Onghedi imwe ilipi hatu dulu okuhenuka okulongifa nai emanguluko letu lopaKriste?
13 Atusheni otu na emanguluko lokuninga omatokolo e na sha neendafano letu, onghedi yetu yokudjala nokuliwapeka nosho yo omalihafifo. Ndele nande ongaho, emanguluko letu otali dulu ‘okutuvika nalo oulunde’ ngeenge otwa hoolola okukala ovapika vombelela ile ngeenge otwa kala hatu hopaenene eemode dounyuni neenghedindjikilile tadi fifa ohoni. (Lesha 1 Petrus 2:16.) Ponhele yoku efa ombelela yetu i “pwidukifwe kemanguluko letu,” natu kale twa tokola toko okuninga omatokolo oo taa dulu oku tu kwafela tu tule moilonga omayele oo taa ti: “Ashishe shi ningeni okufimanekifa Kalunga.” — Gal. 5:13; 1 Kor. 10:31.
14. Okukala twe lineekela muJehova okwa pambafana ngahelipi nokulongifa emanguluko letu lokuninga omatokolo?
14 Onghedi imwe omo hatu dulu okwaamena oshali yetu yokuninga omatokolo omokukala twe lineekela muJehova nokweefa e tu wilike nomangabeko oo e tu tulila po. Kalunga oye aeke ‘te tu longo eshi tashi tu wapalele, ndele te tu tula mondjila ei tu nokweenda nayo.’ (Jes. 48:17) Natu tambule ko nelininipiko oushili weendjovo odo da nwefwa mo tadi ti: “Ondjila yomunhu ihai kala mepangelo laye mwene, ile mepangelo lomulumenhu, nhumbi ta ende, nhumbi ta yukifa eenghatu daye.” (Jer. 10:23) Inatu kala nande twe liameka keendunge detu vene ngaashi Adam nOvaisrael ovo va li ovanashibofa. Ponhele yaasho, natu kale twe ‘lineekela muJehova nomutima wetu aushe.’ — Omayel. 3:5.
OKUFIMANEKA OSHALI YAVAMWE YOKUNINGA OMATOKOLO
15. Oshike hatu lihongo mefinamhango olo li li mOvagalati 6:5?
15 Engabeko limwe li na sha nemanguluko letu ololo kutya otu na okukala twa fimaneka oufemba wavamwe wokuninga omatokolo avo monghalamwenyo. Omolwashike mbela? Molwaashi atusheni otu na oshali yokuninga omatokolo, kape na Ovakriste tava dulu alushe okuninga omatokolo a faafana filufilu. Osho osha kwa tela mo yo elihumbato letu nonghedi omo hatu longele Jehova. Natu dimbuluke alushe efinamhango olo li li mOvagalati 6:5. (Lesha.) Ngeenge otwa dimbuluka kutya Omukriste keshe oku na “okuninga omatokolo aye mwene,” ohatu ka kala twa fimaneka oufemba wavamwe wokulongifa oshali yavo yokuninga omatokolo.
16, 17. (a) Ongahelipi emanguluko lokuninga omatokolo la li oupyakadi muKorinto? (b) Ongahelipi Paulus a li a kandula po oupyakadi, naasho otashi tu hongo shike kombinga youfemba wavamwe?
16 Natu ka taleni koshihopaenenwa shopaMbiibeli osho tashi ulike kutya omolwashike tu na okufimaneka emanguluko lovamwatate lokuninga omatokolo she likolelela komaliudo avo. Ovakriste vOmukorinto ova li va tukauka omolwokulya ombelela oyo tashi dulika ya li ya yambelwa oikalunga ashike oya li tai landifwa pomatala. Vamwe ova li va tomhafana kutya: ‘Molwaashi oshikalunga kashi fi sha, ombelela otai dulu okuliwa neliudo la yela.’ Ashike vamwe ovo va li hava longele nale oikalunga ova li ve udite kutya okulya ombelela oyo okuli onghedi yokulongela oikalunga. (1 Kor. 8:4, 7) Osho osha li shi nyemateka, molwaashi osha li tashi dulu okweeta etukauko meongalo. Paulus okwa li a kwafela ngahelipi Ovakriste vomuKorinto va kale ve na etaleko la fa laKalunga li na sha noshinima osho?
17 Potete, Paulus okwa li e va dimbulikifa kutya oikulya itai va ehenifa kuKalunga. (1 Kor. 8:8) Opo nee, okwe ke va londwela kutya inava efa ‘elipangelo lavo li pundukife oingone.’ (1 Kor. 8:9) Lwanima, okwa li a lombwela ovo eliudo lavo itali va pitike va lye ombelela oyo vaha tokole ovo va hoolola oku i lya. (1 Kor. 10:25, 29, 30) Onghee hano, oshinima osho sha li sha pamba elongelokalunga, Omukriste keshe okwa li e na okuninga etokolo she likolelela keliudo laye mwene. Mbela nafye katu na okufimaneka oufemba wovamwatate wokuninga omatokolo opaumwene nokuli nomoinima oyo tai monika ya fa inai fimana? — 1 Kor. 10:32, 33.
18. Ongahelipi to ka ulika kutya owa lenga oshali yoye yokuninga omatokolo?
18 Jehova okwe tu pa oshali yemanguluko lokuninga omatokolo nosho yo emanguluko lashili. (2 Kor. 3:17) Otwa lenga oshali oyo molwaashi ohai tu kwafele tu ninge omatokolo oo taa ulike kutya otu hole Jehova shi fike peni. Natu twikileni okuulika olupandu li na sha noshali oyo twa pewa mokukala hatu i longifa monghedi oyo tai fimanekifa Kalunga nokukala twa fimaneka onghedi oyo vamwe va hoolola okulongifa oshali yavo.


text:
OSHIPALANYOLE SHOKOMBADA | NGHEE TO DULU OKUMONA OUWA MUHAPU NGEENGE TO LESHA OMBIIBELI
Ongahelipi handi dulu okuhovela okulesha Ombiibeli?
Eenghedi dilipi tadi dulu oku ku kwafela u hafele okulesha Ombiibeli yoye nokumona mo ouwa muhapu? Didilika omaetepo atano taa landula oo a kwafela ovanhu vahapu.
Kala ponhele tai wapalele. Kendabala okumona onhele ye limwenenena. Henuka oinima oyo tai piyaaneke opo u dule okuyandja elitulemo kwaasho to lesha. Ngeenge ope na ouyelele wa wana nomhepo yohapi, otashi ke ku kwafela u mone ouwa muhapu mwaasho to lesha.
Kala u na etaleko liwa. Molwaashi Ombiibeli oya dja kuTate yetu womeulu, oto ka mona ouwa muhapu ngeenge owa kala u na oikala ya fa yokaana oko ka halelela okulihonga komudali wako omunahole. Ngeenge ou na etaleko lii li na sha nOmbiibeli, kendabala oku li efa po opo Kalunga a dule oku ku honga. — Epsalme 25:4.
Ilikana fimbo ino hovela okulesha. Ombiibeli oi na omadiladilo aKalunga, nomolwaasho itashi kumwifa eshi twa pumbwa oku mu pula e tu kwafele tu i ude ko. Kalunga okwa udaneka okuyandja ‘omhepo iyapuki kwaava tave mu indile.’ (Lukas 11:13) Omhepo iyapuki otai dulu oku ku kwafela u ude ko omadiladilo aKalunga. Mokweendela ko kwefimbo, otai ka patulula omadiladilo oye u dule okuuda ko oinima ‘yomoule yaKalunga.’ — 1 Ovakorinto 2:10.
Lesha nelalakano lokuuda ko. Ino lesha ashike opo u mane ko ouyelele. Dilonga moule kwaasho to lesha. Lipula omapulo ngaashi aa: ‘Omaukwatya elipi a ulikwa komunhu oo handi lesha kombinga yaye? Ongahelipi handi dulu oku a tula moilonga monghalamwenyo yange?’
Litulila po omalalakano okondadalunde. Opo u mone ouwa mokulesha kwoye Ombiibeli, tokola okulihonga oshinima shonhumba osho tashi ke ku etela shili ouwa monghalamwenyo. Oto dulu okulitulila po omalalakano ngaashi aa ta landula: ‘Onda hala okulihonga shihapu kombinga yaKalunga.’ ‘Onda hala okukala omunhu e na omaukwatya mawa, omushamane ile omukulukadi e na omaukwatya mawa.’ Opo nee hoolola oitukulwa yonhumba yOmbiibeli oyo tai dulu oku ku kwafela u hange omalalakano oo. *
Omaetepo oo atano otae ke ku kwafela u dule okuhovela okulesha Ombiibeli. Ndele mbela oshike tashi dulu oku ku kwafela opo okulesha Ombiibeli kwoye ku kale kuhokwifa neenghono? Oshitukulwa tashi landula otashi ka yandja omaetepo onhumba.
^ okat. 8 Ngeenge ku shii kutya oitukulwa ilipi yOmbiibeli tai wapalele onghalo yoye, Eendombwedi daJehova otadi ka kala da hafa oku ku kwafela.